text:
Atkoma og Atgongd - ein endurskoðan
Eitthvørt framkomið samfelag ger stórar íløgur í atkomu- og atgongd. Í veganeti, í tunlar, eisini undirsjóvar, og ferjur, sum skula tryggja øllum borgarum at ferðast og virka frítt um alt landið. Eisini tá tey sjálvi vilja tað, og sjálvi kunna tað. Tað gevur øllum borgarum eitt frælsi at kunna skapa samband við familju og arbeiði, nær og har tað ynskist.
Føroyska samfelagið hevur seinastu 50 árini gjørt sera stórar íløgur í góðar vegir, tunlar, undirsjóvartunlar og góðar ferjur. Eisini eru stórar íløgur lagdar í samskiftistól okkara, bæði útvarpsrásir, sjónvarp, og síðani mitt í nítiárunum internetið.
Umleið somu tíð byrjaði nútímans fartelefontøkni, og í dag teljast vit longu millum fremstu tjóðir, har vit kunnu brúka internetið alla staðni. Harvið er setningurin um atkomu og atgongd til alt fullkomin.
Ella er hann tað?
Fara vit at kanna hetta, so sæst skjótt, at á summum økjum eru vit eftirbátar. Hetta er tó ikki nakað, vit hava gjørt við vilja, men meira tí, at vit ikki hava gáað eftir tí.
Tað finnast her hjá okkum sum í øllum øðrum londum nakrir bólkar, ið ikki hava atkomumøguleika ella atgongd til hetta frælsið, ið vit higartil hava brúkt milliardir av krónum til.
Tey seinastu 30 árini hevur ynskið um rampur til koyristólar verið havt á lofti, so at koyristólsbrúkarar kunnu fáa atgongd til allar almennar skrivstovur og handlar, men sera lítið er komið burturúr. Enn eru tað nógv støð, ið ikki geva hesum bólki møguleika til atgongd.
Tað finst ein annar sera stórur bólkur, ið ikki sjálvur hevur møguleika til at nýta okkara samskiftistól á sama hátt sum onnur.
Tað er bólkurin av sjónveikum, orðblindum, lesi- og skriviveikum, tilflytarum við ringum ella ongum mál/lesikunnleika, og fólk við øðrum lesi og skrivitrupulleikum.
Bólkurin verður í øllum okkara grannalondum mettur til at fevna um uml. 17 til 21% av fólkatalinum. Tað er helst sannlíkt at vera tað sama her hjá okkum, ella svarandi til uml. 10.000 føroyingar!
Higartil finnast í skrivandi stund bert 27 heimasíður, ið geva brúkaranum møguleika at fáa tekstin lisnan upp.
Og higartil hava 34 skúlar givið næmingum møguleika til at brúka forrit, so tey kunnu fáa tekstin upplisnan, og við innbygda skrivihjálp.
Men enn er langt á mál.
Í minsta lagi áttu allar tær almennu heimasíðurnar at hava innbygda upplestratænstu, og allir borgarar eldri enn skúlaaldur áttu eisini at fingð atgongd til sama skrivi og lesiforritið, ið skúlanæmingar hava í dag.
Borgaranir við lesitrupulleikum eldri enn skúlaaldur vórðu oftast mettir at vera minni mentir ella hálvbýttir, og tí lærdu tey ongantíð at lesa og skriva. Men vit vita í dag, at flestu teirra kunnu læra kynstrið við betri læring og við hjálp av góðum telduforritum.
Mín vón er, at vit við verkætlanini "Talgildu Føroyar" eisini kunnu geva hesum bólki sama frælsið til at brúka samskiftistólini á sama hátt sum hinir 40.000 føroyingarnir. So kann hesin bólkur eisini sjálvur samskifta uttan hjálp frá øðrum, nær og har hann ynskir tað.
Hetta kostar ikki milliardir!
Høgni Højgaard
Hugburðarbroyting kann ofta taka langa tíð. Og tað sum ger, at summi hava langa tíð um at fáa eitt annað forstáilsi um eitthvørt, ið kann broyta tilveruna hjá ávísum persónum í samfelag okkara, kann hava nógvar ymiskar orsøkir.
Í samband við, at tað í dag ber til at innseta eina tænastu á heimasíður, ið lesir tekstin upp, hevur undirritaði fingið nógvar og í summum førum løgnar orsøkir til ikki at veita hesa tænastu.
Tann mest vanliga orsøkin er, at hetta kostar eitt sindur meiri, enn fólk hava roknað við at brúka uppá heimasíðuna. Hendan orsøkin kann vera væl skiljandi, hetta er oftani ein minni fyritøka, ið roynir at selja sínar vøru ella tænastu við at brúka eina ofta bíliga heimasíðuloysn.
Ein serliga løgin orsøk hevur verið: "tað er ikki neyðugt, vilja tey vita nakað, so kunnu tey bert ringja" ???
Ein onnur orsøk kann vera, at hugburðurin mótvegis teimum, ið hava trupulleikar við at lesa heimasíðuna, av ymsum orsøkum, enn ikki er broyttur. Hetta hóast hetta evnið hevur verið nógv frammi tey seinastu 10-20 árini.
Serliga hevur dysleksi (orðblindni) verið nógv viðgjørt, eisini frá almennari síðu. Mentamálaráðið hevur tíbetur gingið á odda við at útbúgva orðblindalærarar, men hevur verið í so seint við at tilluta hesum serlærarum nóg nógvar undirvísingartímar, og so fær hendan útbúgvingin ikki nóg stóra ávirkan og hjálp til tey, ið hava tørv á hana.
Men orðblindni er tíverri ikki einasta orsøkin til lesitrupulleikar. Her kann nevnast niðursetta ella vánaliga sjón, blindni, eldri við ringa sjón, tilflytarar við ringan ella ongan mál/lesikunnleika og aðrar orsøkir.
Í øllum norðanlondum er støddin av hesum bólki við lesitrupulleikum í mun til fólkatalið mett til at vera millum 17 og 21 %. Hetta er staðfest við kanningum. Og í Føroyum er talið helst á leið tað sama. Tað svarar til umleið ein fimting av fólkatalinum ella 10.000 føroyingar.
Sum borgari í Føroyum eigur hesin bólkurin eisini at kunna lesa í minsta lagi allar almennar heimasíður, uttan trupulleikar, og uttan hjálp frá øðrum.
Tað átti ikki at verið upp til tann einstaka eigaran av eini heimasíðu at meta um, hvør ið hevur møguleika at lesa hana, og serliga ikki tær almennu síðurnar, ið jú eru ætlaðar at bera kunning til allar borgarar.
Um tað eru skúlasíður við kunning til næmingar og foreldur teirra, ella dagstovnar, ið upplýsa foreldur um upplatingartíðir ella matskráir til børn teirra, ella upplýsingar um skattamál, ella upplýsingar frá stovnum undir teim ymsu málaráðunum, o.s.f., so eigur tað at kunna lesa hesar upplýsingar vera eins lætt og atkomuligt hjá øllum borgarum, bæði við og uttan lesitrupulleikum.
Míni ráð til øll, ið lesa hendan stubban er: setið tykkum í sama stað sum tey lesiveiku. So einkult er tað.
Hesi kunnu lesa betri við oyrunum enn við eygunum.
Høgni Højgaard
Eg havi fyrr skrivað um forrit til at týða talu til tekst, á enskum Speech To Text, og sum eg havi umsett til heitið Talutýðari.
Forritið umskapar talu til tekst, tvs. at dikterast kann beinleiðis til eina tekstviðgerð, teldupost ella annað.
Mær vitandi situr ein arbeiðsbólkur nú og arbeiðir fyri at hetta kann gerast ein møguleiki. Mín vón er bert, at hetta eisini kann verða stuðlað av landsins stýri, so vit ikki aftur gerast ein eftirbátur, tá verkætlanin "Talgildu Føroyar" nú gerst ein veruleiki.
Eitt slíkt forrit vil gera innskriving á teldu nógv lættari, serliga hjá teimum við lesi/skrivitrupuleikum.
Men onnur enn tey vilja eisini fáa ein fyrimun, við tað at skriving verður skjótari. Danska fólkatingið hevur í fleiri ár brúkt talutýðing til øll tey skjøl, ið skulu journaliserast. Tað arbeiðið, ið tey fyrr brúktu eina viku um at skriva, verður nú gjørt eftur bert tveimum døgum!
Hjá øllum teimum, ið skulu gera notat, skriva frágreiðingar o.a. gerst arbeiðið nógv lættari og skjótari, samstundis at tað jú eisini ber til at brúka teldutalu til at lurta (ikki lesa) rættlestur.
Eitt annað forrit, ið vildi fullgjørt tað talgilda føroyska málið, er máltýðaraforritið . Við hesum forriti verður møguleiki at skjóttýða millum eina rúgvu av ymiskum málum. Tá eg nevni skjóttýðing, so meini eg, at hetta jú ikki er ein heilt røtt týðing, men ein hjálp til skjótt at skilja týdningin av annars fyri flestøllum óskiljandi málum.
Hvør ið vil átaka sær at laga føroyska málið til Google Translate veit eg í skrivandi stund ikki, men hetta verður umrøtt av nógvum.
Í nýggju útgávuni av forritinum ReadSpeaker, sum broytist til WebReader, verður Google Translate ein partur av skipanini. Hetta hevur tann fyrimun, at um farið verður inn á eina føroyska heimasíðu, sum hevur WebReader, so kann viðkomandi fáa innihaldið lisið á hansara máli, líka mikið, um hann er spanióli ella pólendingur.
Tí hevur hetta skund!
Høgni Højgaard
Far niðast á síðuni fyri at gera viðmerkingar!


c: text/html

text:
Í desember í fjør var Jóna í starvsvenjing á Umhvørvisstovuni. Dagliga gongur Jóna í 9.ð á Skúlanum á Fløtum. Men í síni starvsvenjing fekk hon høvi at royna seg sum laborant. Hon hjálpti Mariu Dam uppi á Granskarasetinum iNOVA.
Kanningarnar snúðu seg um, at royna ein nýggjan hátt at máta diflubenzuron í hummara. Hesin mátin nýtir QuEChERS til at taka diflubenzuroni úr vevnaðinum. Kanningarnar vístu at QuEChERS hátturin helst er vælegnaður til at kanna lítlar nøgdir av diflubenzuron í hummarum.
Les stuttu frágreiðingina um kanningarnar her.
Um tú hevur spurningar ella viðmerkingar er tú vælkomin at venda tær til Mariu Dam, telefon 342400, ella at senda okkum ein teldupost us@us.fo« Aftur
Stongt vegna starvsfólkatiltak
23-05-2018
Verja av fugli á Ramsar-oyggjum
13-04-2018
Skjalasøvnini í Tinglýsingini og Ma…
09-04-2018
Hægstirættardómur um matrikulgjøld
05-04-2018
Dálkingarevni í spillivatni í fýra …
03-04-2018
Órudd og annað burturkast skal ikki…
02-04-2018
Runavíkar kommuna fingið umhvørvisg…
28-03-2018
Sundsverkið fingið nýggja umhvørvis…
28-03-2018
Næmingur úr 9.ð fekk høvi at royna …
16-03-2018
Norðurlendskur stuðul til verkætlan…
15-03-2018

robotstxt: allowed

filter: keep


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Vestmenningur og Fram seldir til Klaksvíkar
Sambært fjølmiðlum eru partrolararnir Vestmenningur og Fram seldir til Klaksvíkar. Hanus Hansen, stjóri í JFK, váttar, at teir hava keypt trolararnar. Vestmanna Kommuna harmast um søluna, tí fortreytirnar hjá vinnulívinum - serliga fiskivinnuni - í bygdini gerast verri. Vit vænta tó ikki, at nýggja støðan verður ein forðing fyri, at fiskavirkið letur upp aftur, men vantandi rávørugrundarlag kann gerast ein trupulleiki. Nýggju eigararnir á fiskavirkinum boðaðu fyri stuttum frá, at virkið væntandi letur uppaftur eftir summarfrítíðina, vit halda ikki, at orsøk er at ivast í hesi meting.
Vit vóna kortini, at seljari og onnur vinnulívsfólk enn hava áræði og vilja at vera partur av einum virknum og nýskapandi vinnulívi í Vestmanna. Vestmanna Kommuna kann ikki sjálv taka lut í vinnuvirksemi kommunustýrislógin forðar fyri hesum, men vit vilja fegin skapa vinnulívinum góðar karmar og góðar umstøður í samstarvi við virkisfýsnar íleggjarar.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Matrikulgjøldini eru lóglig, kunngerðin um matrikulgjøld er ein nóg góð heimild fyri gjaldsásetingunum hjá Umhvørvisstovuni, og virðið á byggibúnum grundstykkjum skal leggjast til grund fyri gjaldsásetingunum. Hetta er niðurstøðan hjá hægstarætti, sum í dag hevur sagt dóm í einum prinsipiellum sakarmáli millum Umhvørvisstovuna og Tórshavnar kommunu.
Sakarmálið snúðið seg um eina rokning fyri matrikulert arbeiði í sambandi við eina stóra útstykking í Hoyvík. Tórshavnar kommuna noktaði at gjalda rokningina og grundgav hetta við, at heimild ikki var fyri at taka slík gjøld. Í øðrum lagi varð sagt, at rokningin var alt ov stór. Umhvørvisstovan stevndi kommununa eftir gjaldinum, og fekk viðhald í bæði Føroya Rætti og landsrættinum. Tórshavnar kommuna fekk loyvi til at leggja málið fyri hægstarætt, sum í dag kom til somu niðurstøðu.
Í grundgevingunum fyri dómin sigur hægstirættur m.a., at gjøldini fyri matrikuler arbeiði hvørki eru í stríð við § 43 í grundlógini ella § 41 í stýrisskipanarlógini, og at neyðugt ikki er at áseta matrikulgjøldini í lóg. Hægstirættur staðfestir eisini, at kunngerðin um matrikulgjøld er nóg góð heimild fyri at áseta hesi.
Dómurin kann lesast her.
Um tú vil hava meira at vita, ert tú vælkomin at seta teg í samband við Petur Nielsen, telefon 342400 ella us@us.fo
« Aftur
Stongt vegna starvsfólkatiltak
23-05-2018
Verja av fugli á Ramsar-oyggjum
13-04-2018
Skjalasøvnini í Tinglýsingini og Ma…
09-04-2018
Hægstirættardómur um matrikulgjøld
05-04-2018
Dálkingarevni í spillivatni í fýra …
03-04-2018
Órudd og annað burturkast skal ikki…
02-04-2018
Runavíkar kommuna fingið umhvørvisg…
28-03-2018
Sundsverkið fingið nýggja umhvørvis…
28-03-2018
Næmingur úr 9.ð fekk høvi at royna …
16-03-2018
Norðurlendskur stuðul til verkætlan…
15-03-2018


text:
Í hesum døgum hevur árliga íverksetarakappingin “Enterprise-European Business Games”, stytt EBG, verið í italska býnum Piacenza. Bólkurin “SkrubbuGlimmur” frá Fiskivinnuskúlanum umboðaði Føroyar, og fekk heiðurin fyri at hava ment tað mest kreativu verkætlanina í EBG 2011. Næmingarnir í bólkinum eru Sára Mikkelsen, Sóleyð P. Jacobsen og Sólja Thorleifsson. Jórun Nielsen er eisini við í “SkrubbuGlimmur, men hon kundi ikki vera við í Italia. Frakland vann kappingina við eini verkætlan um at gera náttúruvinarliga sápu úr geitamjólk.
Ætlanin hjá næmingunum á Fiskivinnuskúlanum snýr seg um at framleiða alskyns prýðislutir úr fiskaskræðu, eitt nú oyraringar.
Tær bóru prýðislutirnar, sum tær sjálvar hava gjørt, undir framløguni samstundis sum dómararnir sluppu at síggja nakrar av vørunum, tær hava ment og framleitt. Hetta sannførdi dómarapanelið um, at hugskotið úr Føroyum var tað mest kreativa.
Verkætlaninar vórðu lagdar fram á enskum, og Sára, Sóleyð og Sólja greiddu sera væl frá teirra verkætlan. Umleið 100 áhoyrarar lýddu á við stórum áhuga. Millum hesi vóru høgtstandandi vinnulívsfólk og politikkarar úr norður-Italia.
Talan er um umfatandi tiltak, har næmingar úr miðnámsskúlum úr 10 ymsum londum í Evropa luttaka. Fyrireikararnir gera nógv burturúr og stórt fokus er á kappingini, eisini frá fjølmiðlum. Mynd av føroysku næmingunum stóð í einum italskum blaði dagin eftir finaluna. Heilsan frá italska forsætisráðharranum Silvio Berlusconi varð borðin fram áðrenn framløgurnar byrjaðu.
Íverksetarahúsið í Klaksvík samskipar føroysku luttøkuna í European Business Games.
Slóðir:


text:
Nú er aftur eitt høvi til at hjálpa við at planta í nýggju viðarlundini við Stórá.
Í heyst settu 30 sjálvboðin uml. 1000 trø og runnar niður, og hetta var fyrsta stig í einari ætlan, ið fevnir um 13.000 m2.
Í gerandisdøgunum í páskafrítíðini er nú ætlanina aftur at gróðurseta 1000 trø, tískil er tørvur á sjálvbodnum, ið kunnu hjálpa í styttri ella longri tíð.
Byrjað verður at planta týsdagin 22. mars.
Tey sum vilja hjálpa kunnu møta kl. 9:30 í Ítróttardeplinum við Stórá, har ein kaffimunnur verður at fáa.
Tað ber væl til at taka børn við, og soleiðis fáa eina hugnaliga løtu saman.
Samskipari er: Lasse Jensen, tlf. 611081.


text:
Every home should have one, a guitar and a rifle, tykjast tey hjá Cracker Barrel siga við innrættingini kring eldstaðin í hugnaligu matstovuni við vegjaðaran. Einki er sum morgunmatur hjá teimum. Longu á útigólvinum, terrassuni, sæst fyrsta tænastuveiting í hesum blandaða landhandili: ruggustólar í øllum litum og sniði. Eisini Sólrun og Terje royndu ein heimagjørdan amerikanskan ruggustól og blivu heilt salig.
Kanska skuldi man keypt ein Texas ruggustól heimvið. Í handlinum hjá Cracker Barrel selja tey tjóðarbyggjandi amerikanskar ímyndir sum John Wayne og Shirley Temple, lána út ljóðbøkur til vegfarandi fólkið, meðan Bill Gaither telur apostlarnar um alt húsið, sum í bjartasta horninum longu glampar fyri jólum.
Hóast ivasamur, kenst handilin sannførandi heimligur við tænastu í høvuðssæti. Og so hendir tað gleðiliga og eyðkenda, at ein amerikanari, Bill Long, kemur til borðið og spyr forvitin, hvaðan vit koma. - Well, úr hasum landinum havi eg aldri havt næmingar, sigur hann og spyr um flogsamband við Føroyar og greiðir frá at hann rekur ein flúgviskúla í býnum Mission í Texas. Hetta hevði ikki hent í Evropa, eru vit samd um, og tosa eina løtu um, hvussu vit heima í Føroyum møta ferðafólki.
Og so kemur morgunmaturin á borðið. Road side amerikanskur morgunmatur við øllum tilhoyri. Enn eru vit bara í Waco. Hetta verður ein góður dagur.


text:
Fiskaaling ment nýggjan kanningarhátt av strongd hjá laksi
Dan Klein --- 06.09.2017 - 08:04
GRANSKING: Seinastu mánaðirnar hevur Fiskaaling roynt seg við einum nýggjum kanningarhátti í sambandi við strongd, sum betri tekur atlit fyri laksinum og er ómakaleysari fyri tey, ið gera kanningarnar. Úrslitini eru sera góð, tí royndirnar vísa, at til ber at fáa eins neyv úrslit við nýggja kanningarháttinum, sum tá talan er um blóðroyndir.
Eins og strongd ávirkar trivnaðin og harvið mótstøðuførið hjá okkum menniskjum, er júst tað sama galdandi fyri laks. Tað er eingin loyna, at strongdur laksur ikki mennist líka væl sum laksur við lítlari og ongari strongd, har trivnaðurin sjálvandi er munandi betri. Strongdarstøðið hevur ávirkan á menningina og harvið vakstrarlíkindini hjá laksinum, sum so aftur ávirkar úrtøkuna hjá alifyritøkunum.
Mátingar av strongd hjá laksi verða aloftast gjørdar við at kanna strongdarhormonið, kortisol, í blóðroyndum, í skarni ella av vatninum, sum fiskurin svimur í. Hesir kanningarhættir hava tó ávísar avmarkingar. Eitt nú eru blóðroyndir ein heldur trupul kanningarháttur. Eisini eru nógv stig í framleiðsluni, har hvørki skarn-, blóð- ella vatnroyndir eru møguligar at útvega.
Fyri laksin er tað ein stór broyting og nógv handfaring, tá laksurin fer úr tí meira varda umhvørvinum á landi og víðari út á sjógv, har avbjóðingarnar eru munandi størri. Til dømis í sambandi við aldu, streym og truplu veðurviðurskiftini annars. Tað er avbjóðandi fyri laksin, og tí er umráðandi, at fiskurin verður strongdur minst møguligt áðrenn og við útseting.
Í samstarvi við Luna hevur Fiskaaling seinastu mánaðirnar ment eina mannagongd til at máta strongdarhormonið, kortisol, í slipuni, sum er slímlagið uttan á skræðuni.
- Hetta er roynt áður av øðrum granskarum uttanlands, tó at tað ikki er komið víðari enn til samanberingar av kortisol í slipu- og blóðroyndum undir kontrolleraðum umstøðum, eitt nú á starvsstovum. Í løtuni verður rættuliga lítið gjørt í Føroyum við at máta strongd hjá laksi. Vit vildu tískil fegin kanna, um hetta kundi brúkast í framleiðsluhøpi, sigur Ása Jacobsen, granskari á Fiskaaling, ið hevur staðið fyri menningini av kanningarháttinum á starvsstovuni á iNOVA.
Í tílíkum førum er samstarv við vinnuna sera týdningarmikið, og síðani í vár hevur Fiskaaling, við Elini Djurhuus Samuelsen, granskara, á odda, gjørt mátingar av strongdarhormoninum, kortisol, á smoltstøðini hjá Luna á Fútakletti. Kortisol varð mátað bæði í slipu og í blóði frá stórum smolti í sambandi við støddarskiljing og útkoyring, sum sjálvandi eru liðir í framleiðsluni, har strongdarávirkanin er størst.
- Viðvíkjandi slipu, so er talan um ein nýggjan kanningarhátt, ið so at siga ikki er royndur áður. Hvørki í Føroyum ella aðrastaðni í framleiðsluhøpi. Vit vóru tí ógvuliga spent at síggja, hvat fáast kundi burtur úr hesum slagi av royndum. Úrslitini við slipu hava higartil verið avbera góð, tí tey vísa nærum somu mynd, sum tá blóðroyndir verða nýttar, sigur Elin Djurhuus Samuelsen, granskari.
Hesar royndir hava staðfest, at til ber at brúka innihaldið av kortisol í slipuni eins væl sum í blóðroyndum til at meta um strongdina hjá tí einstaka laksinum. Við hesum nýggja kanningarhátti er sostatt møguligt skjótt og lætt at meta um strongdina hjá fiskinum bæði inni á smoltstøðini og úti í aliringunum. Harumframt kann hetta brúkast sum eitt amboð at betra um mannagongdir í framleiðsluni, so atlit verða tikin ímóti óneyðugari strongd, sum í síðsta enda kann elva til sjúku og óneyðugt felli.
Í summar vórðu somuleiðis mátingar gjørdar av slipu av laksi í alibrúkinum hjá Marine Harvest við Haldórsvík. Tann royndin varð gjørd fyri at meta um, hvussu sýnistøkan kundi gerast í praksis úti við aliringarnar og fyri at kanna, hvørja ávirkan doyvingin hevur á kortisolinnihaldið í slipuni. Úrslitini samsvaraðu væl við úrslitini av Fútakletti.
- Hóast fleiri royndir skulu til, so ivast vit ikki í, at mátingar av slipu kunnu vera eitt virðismikið amboð til máting av strongd hjá laksi, og sum í stóran mun kann avloysa blóðroyndirnar, ið bæði eru truplari og umstøðuligari at gera. Við minni ampa av kanningarháttinum eru góðir møguleikar hjá alifeløgunum at økja um títtleikan av kanningunum og harvið neyvari fylgja við í heilsustøðuni hjá laksinum á bæði landi og sjógvi. Grundleggjandi er talan um eitt virðismikið amboð, bæði tá ræður um at menna framleiðsluna, eins væl og til granskingarverkætlanir, siga Elin Djurhuus Samuelsen og Ása Jacobsen.
Granskararnir vísa á, at øll alifeløgini hava víst hesum møguleikanum áhuga, og fleiri ynski eru í alivinnuni um at nýta hendan kanningarháttin í bæði framleiðslu og verkætlanum framyvir.


text:
Útstappað veðrahøvd
Vit hava nøkur útstappað veðrahøvd til sølu. Eisini er møguligt at senda okkum veðrahøvd út, sum vit útstappa.
Seinastu tíðina hava vit fingist eitt sindur við at útstappa veðrahøvd. Jens Kjeld Jensen, ið hevur verið herúti og lagt okkum lag á. Tað er ein drúgv og spennandi avbjóðing at endurskapað eitt seyðarhøvd.
Um onkur vil hava eitt veðrahøvd útstappað, er vert at vita, hvussu høvd og skinn skal hagreiðast.
1. Tak mynd av veðri, áðrenn hann verður slaktaður. Beint inn á høvdi og vangamynd.
Hetta er fyri at vit kunnu endurskapað so væl sum gjørligt. Høvdi broytist, tá tað verður fryst.
2. Fryst høvdi eftir tveimum tímun.
3. Tá skinni er kølnað, salta tað væl. Ikki balla kantar inn.
Ikki skera/snøgga skinni framman. Vaska blóð av, áðrenn salta verður
Aftur
Einans
Kr. 6000,-
Bílegg vøru:
Ring á +298 371260
ella skriva til


text:
Jan Müller
23.02.2017 - 08:07
Jarðfrøðingar frá Lærda háskúlanum í Aberdeen hava nú kannað seinasta seismikkin, sum er skotin sunnan fyri Føroyar og vestan fyri bretsku oyggjarnar í sokallaðu Rockall lægdini og hava út frá hesum kanningum gjørt sær nýggjar vónir um framtíðar oljuleiting í økinum. Talan er um seismikk, sum bretsku myndugleikarnir, ”Oil and Gas Authority (OGA), hava staðið fyri. Bretska stjórnin hevur fíggjað seismikkin, sum er latin ókeypis til oljufeløg, ið kunnu hugsast at vilja vera við í oljuleitingini í økinum.
Higartil eru 12 brunnar boraðir í økinum. Av hesum var bert tann eini eitt gassfund. Tó er eisini eitt oljufund gjørt í økinum fyri nógvum árum síðani. Einki av hesum eru mett sum rakstrarverdug. Men tey hava so kortini givið myndugleikunum so mikið av vónum, at stjórnin hevur mett tað vera rætt at brúka hundraðtals mill. til at skjóta seismikk í økinum.
Fólkini frá "University of Aberdeen", sum hava staðið fyri seinastu kanningunum, siga í síni niðurstøðu, at fleiri orsøkir eru til, at Rockall økið hevur verið so undirmett av bæði myndugleikum og oljufeløgum. Fyri tað fyrsta hevur grundarlagið fyri tulkingini av sjálvum basenginum verið skeivt, harnæst hava veðurlíkindini verið ein stór avbjóðing umframt mangul av infrastrukturi, nú økið er so fjarskotið. Alt hetta hevur gjørt, at lítil og eingin leiting hevur verið.
Tað var Nick Schofield frá deildini fyri jarðfrøði og oljujarðfrøði, sum stóð á odda fyri kanningunum, ið fingu stuðul uppá 2,5 mill. frá OGA, ið roynir at marknaðarføra oljuleiting í útjaðaraøkjum á bretska landgrunninum.
”Rockall lægdin er er eitt av teimum mest avbjóðandi umhvørvunum á jørðini, tá talan er um oljuleiting. Við at kanna seismikkin frá OGA og PGS (Petroleum Geo-Services) og við at samanbera við vitanina vit hava frá okkara arbeiði í Faroe-Shetland Basin (lægdini) komu vit eftir, at tulkingin av økinum bygdi á skeivar metingar, sigur Schofield. Hann vísir á, at neyðugt er at hugsa øðrvísi, og at olja og gass eru at finna aðrstaðni enn fyrr hildið. Kanningarnar fara nú at halda fram við tí fyri eygað at skapa betri grundarlag fyri oljuleiting í økinum í framtíðini. Onnur feløg, sum hava verið við til at skjóta seismikk í økinum eru Geo Partners og Spectrum Geo.
Nick Richardson, leiðari fyri”Exploration and New Ventures” hjá OGA, sigur, at hildið verður fram við at fáa nýggjan seismikk til vega og tulka hann saman við arbeiðinum hjá hægri lærustovnunum til tess at fáa lív í aftur leitingina á umrøddu økjum.
Økini, sum talan er um, liggja sunnan fyri føroyska markið, so tað er greitt, at henda seinasta vitanin og framtíðar kanningar, fara sum so eisini at hava týdning fyri oljuleiting í tí syðra partinum av føroyska landgrunninum. Vitan frá seismikki og vónandi eisini komandi boringum á bretskum øki tætt við føroyska markið kunnu fáa stóran týdning fyri framtíðar leiting í Føroyum. Her serstakliga í sambandi við komandi leitiútbjóðingarnar í 2019 og 2021, sum Jarðfeingi longu so smátt er við at kortleggja.


text:
Vælkomin at senda okkum eina heilsan í gestabókina.
.
Trýst her og skriv :)
- 2018.05.02 Skrevet af Miriam
- Tester lige
- 2017.11.17 Skrevet af mirjam Johannesen
- hey tit
hetta er bert ein roynd,haldi ikki at gestabókni riggar
vh mIRJAM
- 2016.06.07 Skrevet af Paulina í Dali
- Góðu tit, tað er so deiligt at síggja myndirnar hjá tykkum, frá gerandisdegnum við børnunum. Eri næstan blivin avhengig av at vitja herinni. Altso børnini eru heppin at vaksa upp og hava møguleikan at mennast í samspæl við náttúru og umhvørvi. Gott at tey sleppa at verða so nógv úti og roksast og svansa. Kanska eri eg bara blivin serliga romantisk av at búgva í útlegd. Men taðveitdenn eg meini tað! Heilsan ein ommudidd á flatlondum.
- 2015.07.07 Skrevet af ólavur østerø
- Takk fyri hunarligar myndir, sera stutligt at síggja tá mann er burtur og leingist eitt sundur.
- 2014.12.16 Skrevet af Katrin- mamma Rúnar
- Frálíkar myndir, - so stuttligt at síggja hvat tit takast við :)
- 2014.11.12 Skrevet af Marita
- So frálíkt at síggja myndir frá innihaldsríka gerandisdegnum í Sólareyganum :) Heppin eru vit at eiga ein so góðan stovn!!
- 2014.11.09 Skrevet af Eydna
- Hey tit, ein góð heimasíða so stuttligt at síggja myndurnar av børninum og hvussu tey eru vaksin, eg sakni tykkum tit mugu hava tað gott øll har.:)
- 2014.10.21 Skrevet af Arna
- ein deilig heimasíða har eg kann síggja hvat míni børn fáast við :)
- 2014.10.05 Skrevet af Linda Vesturklett Hansen
- Hey tit :-) eg vil bara siga at eg sakni tykkum øll og alt sum hevur vid Sólareygad at gera :'( er báturin vekk ? :-O og sum MÍNI børn eru blivin stór :-D eg komi nokk at vitja tykkum í heystferiuni ;-) gledi meg :-) heilsan Strenga Linda :-P
- 2014.10.03 Skrevet af Paulina Poulsen
- Góðu tit øll í Glæmuni og í Sólareyga yvirhøvur. Í morgun havi eg sitið og hugna mær við at hyggja eftir teimum fantastisku myndunum, sum tit hava lagt út. Eg hugdi bert eftir myndunum frá Glæmuni, tí har ganga míni elskuligu ommubørn. Myndirnar eru sera góðar frásagnir um, hvussu gott børnini hava tað, og hvussu gott tit duga at menna tey. Tit eru raskar og sera fantasifullar, tað er heilt vist :) góða eydnu víðari. bestu heilsur Paulina - omma Aldu og Mikkjal
- 2014.07.09 Skrevet af Jóna
- flott heimasíða hjá tykkum:)
- 2014.07.02 Skrevet af Miriam
- Tillykke med den nye og enkle hjemmeside :)
- 2014.07.02 Skrevet af Píl
- Hjartaliga tillukku við nýggju heimasíðuni, hon sær ordiliga gott út :) Deiliga nemm at finna runt í. Nú verður spennandi at fara inn at hyggja at myndum :) :)


text:
Martin við Skipar Hansens stein, Martin og Hans við standmyndina hjá Hans Paula Olsen 'Tarira' undir katólsku Mariukirkjuni (Myndir: Birgir Kruse)
Her var tað at Skipar Hansen krógvaði seg fyri Brillumanninum. Navnframi skiparin, ið er ein av forfedrunum hjá Martini, varð tó funnin og eftir lidna sigling settur av á Dalsfles. Martin og Hans greiða frá um Tarira, gentuna hjá Williami Heinesen, sum floksfelagnin Hans Pauli Olsen evnaði til standmynd, niðanfyri Mariukirkjuna, sum Árni Winther teknaði.


text:
Spakin settur í frílendisætlanina Boðanes Hoydalar
Dan Klein --- 18.05.2018 - 09:40
Hósdagin byrjaði arbeiðið við at gera stóru frílendisætlanina í Hoydølum til veruleika. Fyrsti parturin fevnir um eina sonevnda ”megingøtu”, ið skal binda tvær verandi gøtur saman. Hesin parturin er umleið 250 m til longdar.
Tann næsti parturin er ein megingøta, umleið 600 m til longdar, sum gongur yvirum fløtuna í Hoydølum og ígjøgnum ta sonevndu Starabrekkuna. Tá verður eisini gjørd ein nýggj brúgv yvirum Hoydalsá á sama stað, sum ein brúgv var fyri umleið 100 árum síðani.
Tórshavnar kommuna stendur fyri fyrsta partinum av arbeiðinum. Tað er Umhvørvisstovan, ið umsitir frílendið.
Á myndini sæst Marin Kathrina Frýdal, forkvinna í byggi- og býarskipanarnevnd Tórshavnar býráðs, saman við umboðum fyri kommununa og Umhvørvisstovuna.


text:
Ķ nżggjari frįgreišing, sum umsitingin og Heilsu- og umsorganartęnastan hjį Tórshavnar kommunu hava latiš bżrįšslimum, veršur stašfest, at stórar avbjóšingar verša į eldraųkinum nęstu įrini.
Tališ į borgarum 80 įr og eldri fer at tvķfaldast til 2030, og longu ķ 2026 verša fleiri fólk ķ kommununi ķ aldrinum 40 įr og eldri enn ķ aldursbólkinum yngri enn 40 įr.
Taš, at borgararnir ķ kommununi eldast, broytir eisini fortreytirnar fyri, hvussu mong fólk ķ arbeišsfųrum aldri verša at forsyrgja eldru borgarunum.
Ķ 2015 vóru fimm fólk ķ arbeišsfųrum aldri fyri hvųnn pensjonist ķ Tórshavnar kommunu. Ķ 2030 verša vęntandi trż fólk ķ arbeišsfųrum aldri fyri hvųnn pensjonist.
Hesar hagtalsligu stašfestingarnar ķ frįgreišingini um gongdina į eldraųkinum ķ framtķšini mugu takast ķ stųrsta įlvara.
Byggja ķ stigum
Hyggjurįšini at nųkta tųrvin į bśplįssum til eldri ķ kommununi eru fleiri.
Tųrvur veršur heilt vist į fleiri rųktarheimsplįssum. Ašrar loysnir eru eldraķbśšir, at styrkja heimatęnastuna, so fólk kunnu verša heima sum longst, stutttķšarplįss į stovni, dagtilboš og heilsufremjandi tiltųk. Vęlferšartųknin mennist eisini allatķšina.
Eitt įhugavert tilmęli ķ frįgreišingini er, at nęstu ferš eitt rųktarheim veršur bygt, skal taš byggjast ķ stigum. Nevnt veršur sum dųmi, at fyrstu 25 bśplįssini kunnu gerast beinanvegin, og sķšan kunnu 10 bśplįss byggjast aftrat ķ trimum umfųrum trišja hvųrt įr.
Kommunan skal eisini gera av, hvat skal gerast viš tey rųktarbśplįss, sum ķ dag eru ótķšarhóskandi. Sum frįlķšur skulu tey skiftast śt, og taš fer at krevja ķlųgur.
Ķ frįgreišingini veršur męlt kommununi til at ansa vęl eftir, um hon skal byggja eldraķbśšir. Hetta krevur stórar ķlųgur, og tęr kunnu gerast ein snįvingarsteinur hjį kommununi, iš fer at tarna ųšrum ķlųgum ķ eldrarųktina.
Tjóšveldi setir eldraųkiš į breddan fyri komandi bżrįšsskeiš og vil fremja loysnir, sum leggja upp fyri tųrvinum ķ framtķšini.
Jógvan Arge varaborgarstjóri śr Tjóšveldi
---


text:
Aðalfundur
Hósdagin 17.mars 2005 hevði Kvinnuhúsfelagið aðalfund. Í nevndini í Kvinnuhúsfelagnum sita Eyrith Leyni, forkvinna, Sólrun Jacobsen, næstforkvinna, Finngerð Fríðriksdóttir, kassameistari, Masa Christiansen og Ása Olsen. Eykalimir eru Ása holm Jacobsen og Meinhild Geyti. Roknskapurin varð góðkendur og Sonja Klein afturvald til granskoðara. Eykagranskoðari er Gunnvá Haldansen. Í nevndini í Kvinnuhúsgrunninum sita Turið Debes Hentze, Brynhild Danielsen og Judith Johannesen.
110 limir eru í Kvinnuhúsfelagnum, av hesum hava 41 arbeitt sjálvboðið í vaktarskipanini sum kvøld- og náttarvaktir, sitið í nevndum og ráðgeving.
Forkvinnan greiddi frá farna ári og takkaði starvsfólki og vaktum.
Kassameistarin legði roknskapin fram, og hann varð góðkendur.
Limagjaldið er ásett til 100 kr. + postgjald.


text:
Samveldis Lýðveldið Brasil (á portugisiskum República Federativa do Brasil), ofta stytt Brasilia ella Brasil, er størsta og fólkatættasta landið í Suðuramerika, víddin er næstan tann sama sum hjá USA. Landið er á stóra økinum millum Andesfjøllini og Atlantshavið og hevur landamørk upp til Uruguei, Argentina, Paraguei, Bolivia, Perú, Kolombia, Venesuela, Gujana, Surinam og Franskt Gujana. Brasil hevur fingið navn eftir brasiltrænum, sum veksur í landinum, og hevur eitt stórt náttúrutilfeingisríkidømi. Landið hevur stór landbúnaðarøki og risastórar regnskógir. Brasil er fimtstørsta land í heiminum, bæði hvat viðvíkir íbúgvatali og landafrøði. Við nógvum og góðum náttúrutilfeingi, skjótt vaksandi ídnaði og sterkum gjaldoyra, verður landið roknað sum eitt av heimsins komandi stórveldum [1].
Høvuðsstaðurin eitur Brasília. Hann avloysti í 1960 Rio de Janeiro, sum inntil tá hevði verið brasilskur høvuðsstaður. Stórfingni býarplanurin hevur skap sum eitt jetflogfar. Størstu býir eru São Paulo og Rio de Janeiro. Aðrir stórir býir eru Anapolis, Belem, Belo Horizonte, Campinas, Curitiba, Fortaleza, Goiania, Manaus, Porto Alegre, Recife, Salvador, Vila Velha og Vitória.
Brasil er beint við og beint sunnan fyri ekvator, so har er rættiliga heitt alt árið, men tann mesti hitin er ofta í desember. Meðal samdøgurshitin í t.d. Rio de Janeiro er 24 °C.


text:
Mikudagin 3. mai kl. 15 skipar Føroya Arbeiðsgevarafelag fyri heimleiðistiltaki í Vinnuhúsinum, har úrslitini frá kanning av lokalu umstøðunum at reka vinnu verða løgd fram fyri limum í Vinnuhúsinum.
Føroya Arbeiðsgevarafelag sendi í januar mánaða í ár út spurnarskema til allar limir i húsinum við tí endamáli at kanna nøgdsemið við lokalu umstøðurnar at reka vinnu. Spurt varð m.a. um nøgdsemi við kommunala hugburðin mótvegis vinnuni, við kommunalt útboð og innkeyp, við kommunalar tænastur, við infrakervið, við lokalan skatt og gjøld og við atgongd til øki til vinnuligt virksemi.
Skráin fyri heimleiðistiltakið er henda:
15.00 Framløga av úrslitunum frá kanningini av lokala tænastustøðinum - Niels Winther, ráðgevi í Vinnuhúsinum
15.35 Steðgur
15.50 Hvussu riggar skipanin við vinnulívsráðnum? - Karl Birgir Isaksen, formaður í Klaksvíkar Vinnulívsráði
16.10 Umrøða av lokalu umstøðunum at reka vinnu
16.30 Liðugt
Vinaliga boða frá luttøku í seinasta lagi á miðdegi týsdagin 2. mai við at senda teldupost til industry@industry.fo ella ringja á tlf. 309900. Tiltakið verður í Vinnuhúsinum, Óðinshædd 7.


text:
Orð: Petur William Háberg
Lag: Knút E. Háberg
1. Tú sáðmaður, ið sáað hevur sáð við lívsins megi
og tonkti kanska stundum, at tað ei til málið røkk,
ver vísur í, tú ávøkst síggja skalt á Harrans degi,
ei mótið miss, men treystur ver, halt á við bøn og tøkk.
Niðurlag: Jú, tað sprettur og grør rundan um teg,
tað er lív í tí sáði og fræ,
sum tú stundum við sorg hevur sáað,
fulla frukt skalt tú síggja ein dag!
2. Kann vera, at tað stundum sá so vónleyst út og tregið,
tú hevur kanska leitandi um akurlendið hugt
og hildið, at tað køvdist millum tornir og á vegi,
og sumt rann upp á slokk, men doyði aftur uttan frukt.
3. So mangur kann við gleði siga frá, at djúpt í hjarta
fall lívsins sáð, og har tað sínar røtur hevur fest,
í trúgv tey sóu Frelsaran í Orðsins ljósi bjarta,
og hann tey hava latið inn, hin dýrabara gest.
4. Og um tú stundum helt, at ljós títt lítið tóktist loga,
er Jesus tó hin sami, og hann aldri svíkja vil,
við dirvi halt tú fram, og ríkan ávøkst tú skalt skoða,
tí Harrin, sum er trúgvur, leggur signing sína til.


text:
Bye Bye Bluebird
Bye Bye Bluebird er ein føroyskur filmur eftir Katrini Ottarsdóttur úr 1999. Høvuðsleikarar í filminum eru Sigri M. Gaïni, Hildigunn Eyðfinnsdóttir og Johan Dalsgaard. Filmurin er framleiddur í Føroyum.
Filmurin er ein "roadmovie", ið fylgir tær báðar Rannvá og Barbara, tá tær venda heim til Føroyar, eftir at hava búð uttanlands í fleiri ár. Bye Bye Bluebird vann fimm heiðurslønir, m.a. Prize of the Ecumenical Jury – Special Mention á Mannheim - Heidelberg International Filmfestival og Audience Award á Rotterdam International Film Festival.
Einasti útbúni føroyski filmsleikstjórin tá – Katrin Ottarsdóttir var klár við Bye Bye Bluebird í 1999. Bye Bye Bluebird er seinasti heili spælifilmur, ið er framleiddur í Føroyum.
Innihaldsyvirlit
Søgugongd[rætta | rætta wikitekst]
Tær báðar ungu vinkonurnar, Rannvá (Hildigunn Eyðfinsdóttir) og Barba (Sigri Mitra Gaïni), venda aftur til Føroya eftir fleiri ár í útlondum.
Leikarar[rætta | rætta wikitekst]
- Hildigunn Eyðfinsdóttir: Rannvá
- Sigri Mitra Gaïni: Barba
- Johan Dalsgaard: Rúni
- Elin K. Mouritsen
- Peter Hesse Overgaard
- Nora Bærentsen
- Egi Dam
- Lovisa Køtlum Petersen
- Adelborg Linklett
- Sverri Egholm
- Birita Mohr
- Sjúrður Sólstein
- Høgni Johansen
- Kári Øster
- Anna Kristin Bæk
- Kári Sólstein
- Gunnvá Zachariasen
- Jóanes Nielsen
- Búi Dam
- Rói H. Christensen
- Mikael Blak
- Halgir W. Arge
- Dánjal D. á Neystabø
- Iben Snebang
- Marner Gudmundsen
- Kirstin Hentze
- Marjun Jóanesardóttir
- Juleif Jacobsen
- Jóanes Andreasen
- Elisabeth Pike
- Jacobina Heinesen
- Kristian Linklett
- Teodor Joensen
- Flóvin Jacobsen
- Jógvan E. Ósá
- Kári Petersen
- Noomi Juul
- Fía Norðberg
- Katrin i Gongini
- Margreta Næss
Virðirslønir[rætta | rætta wikitekst]
- Áskoðaravirðislønina, Nordisk Filmfestival, Rouen, Frakland 2000.
- Virðislønina hjá ungdómsdómsnevndini, Nordisk Filmfestival, Rouen, Frakland 2000.
- VPRO Tiger Award, Interntaional Film Festival, Rotterdam, Holland 2000.
- NDR Förderpreis, Nordische Filmtage, Lübeck, Týskland 1999.
- Heiðrandi umrøðu, International Film Festival, Mannheim-Heidelberg, Týskland 1999.


text:
Brestir landar í Ánunum mánadagin
vinna20-04-2017 - 17:33 - Jóanis Nielsen
Brestir, sum hevur verið á svartkalvaveiðu, er komin á Sørvág, teir skulu landa í Ánunum mánamorgunin. Brestir hevur 124 tons, harav 100 tons er svartkalvi og 24 tons er toskur og kongafiskur.
Vit á JN.fo tosaðu við skiparan á Bresti - Thorman Niclasen - hann segði, at tá ið teir høvdu landað og rigga til aftur, tá verður farið til Eystur-Grønlands at fiska svartkalva, hann roknaði við, at teir fara avstað fyrrapartin í komandi viku.
Hin sørvágstrolarin - Vesturleiki - er á svartkalvaveiðu við Føroyar.
Hvalbiartrolarin Sjagaklettur er á svartkalvaveiðu við Eystur-Grønland.


text:
Orðini eigur Torkil Veyhe, sum vit fingu orð á eftir finaluna í Århus leygardagin. Torkil gjørdist nummar seks samanlagt í stórstu og sterkastu súkklukappingini í Danmark, PostNord Danmark Rundt 2017.
Torkil Veyhe koyrur í bestu deildini í Danmark, og súkklar í dag sum semi professionellur við Team ColoQuick.
Veðrið setti sín dám á kappingina í ár, og veðrið bleiv so ringt, at tá súkklarar høvdu koyrt góðar 100 km av 170 km hósdagin, so avgjørdi kappingarleiðarin at avlýsa kappingina.
Fríggjadagin bleiv kappast í einkultstarti, og í hesari grein er tvífaldi Oyggjaleika gullvinnarin sterkur. Tað hevur Torkil fleiri ferðir áður víst, og hann skuffaði ikki fríggjadagin.
Veðrið argaði
Aftur fríggjadagin argaði veðrið – og regnið – og tað var tí umráðandi hjá Torkil at leggja varðisliga út, fyri ikki at detta og missa tíð, ella tað sum verri var, ikki at detta og síðan fáa skaða og tí skula úr kappingini.
- Tað var aftur regn og ringt veður fríggjadagin. Men tá eg bleiv sendur avstað, var ringasta regnið av. Nógv vatn var sjálvandi á vegunum, og tað gav nakað av mótstøðu. Tað var tí ringt at halda eina góða ferð, segði ein vælnøgdur Torkil Veyhe eftir 18 km langa einkultstartin í Randers.
Torkil byrjaði varliga, og eftir fyrstu millumtíð lá Torkil nummar 55. Torkil hevði nú vant seg við ringu umstøðurnar, fór ikki í panikk og megnaði nú at økja um ferðina.
- Eri sera væl nøgdur við úrslitið og fekk disponera kreftirnar og einkultstartin væl. Tað var umráðandi fyri meg ikki at fara í panikk, sjálvt um eg legði varisliga út, segði Torkil eftir einkultstartskappingina.
Góða úrslitið hevði við sær, at Torkil fór frá einum samanløgdum 18. plássi til eitt 6. pláss. Eitt samlað 6. pláss áðrenn seinastu etapuna. Hetta var ein rættiliga góð plasering, og uppgávan hjá Team ColoQuick var tí at halda fast í hesa støðu. Gekk væl, so vildi liðið sjálvandi gera alt fyri at koma enn longur upp á stigatalvuna.
Finalan í Aarhus
- Okkara taktikkur var, at mítt 6. pláss skuldi í minsta lagi verjast, men sjálvandi eisini at gera alt fyri, at fáa meg enn longur fram í samlaðu støðuni. Tí var okkara taktikkur at leypa á tá vit koyrdu smáu umgangirnar inni í Aarhus, segði Torkil við tsf.fo.
Team ColoQuick skuldi leypa á, og liðfelagin hjá Torkil, Martin Mortensen, legði hart út og leyp á tá tað bara restaðu fýra umgangir inni í Aarhus. Taktikkurin var so at Torkil skuldi koyra upp til Martin, og so skuldu liðfelagirnir koyra saman undan høvuðsfeltinum. Men ferðin var so mikið høg í feltinum at Martin bleiv heintaður.
Jesper Schultz gjørdi eina roynd tá tað restaðu tvey umfør, men heldur ikki hesa ferð eydnaðist taktikkurin.
- Ferðin var so høg, at tað var óhugsandi hjá mær at sleppa avstað á seinasta umgangi, og tí var umráðandi hjá mær at gera alt eg kundi fyri at halda fast í mínum 6. plássi. Tað eydnaðist, og tað var fantastiskt. Eri ovurfegin um úrslitið, og er hetta eitt stórt úrslit fyri meg, segði ein vælnøgdur Torkil Veyhe eftir fimtu og seinastu etapuna í PostNord Danmark Rundt 2017.
Eitt gott ár
Eitt gott kappingarár hjá Torkil er nú at enda komið. Gull og silvur og bronsu á Oyggjaleikum, eitt framúr gott úrslit í DM fyrr í ár, og so eitt samanlagt 6. pláss í sterkastu kappingini í Danmark. Elitan í Danmark luttekur, sterkastu liðini í Danmark luttaka, og eisini fleiri útlendskir súkklarar úr heimselituni luttaka. Harímillum føroya okkara sterkasti súkklari, Torkil Veyhe.
Tað bleiv til eitt 6. pláss, men bara 45 sekund vóru upp til 3. plássið, sum Casper Pedersen frá Giant Castelli vann sær.
Í seinasta umfari á triðu etapu misti Torkil nógv tídningarmikil sekundir, tá hann á seinasta umfari í brøttu brekkuni í Vejle, Kiddesvej, fekk eina defekt á bakhjólið. Kanska misti Torkil samanlagda 3. plássið í Vejle?
Um tvær vikur skal Torkil so luttaka í Føroyum, tá FM í landavegsúkkling stendur á skránni. Ongin ivi er í at hann er favorittur at vinna øll trý FM heitini, men Kiddesvej í Vejle er ikki tað sama sum langa vegin niðan á Sornfelli. Livst so spyrst.
Sáttmálin við Team ColoQuick gongur út um ársskiftið, og so verður spennandi at frætta hvar leiðin so gongur, ella hvat lið Torkil skal koyra á komandi kappingarár.
Torkil var sum sagt liðskipari á ColoQuick, so ongin ivi er í, at liðið fegin vil longja sáttmálan við evnaríka súkklaran. Men onnur lið liggja eisini framvið. Spennandi verður at frætta.


text:
Celsius keypir tangaskip frá Kirk Kapital
Danska reiðaríið, Celsius Shipping, keypir
fýra tangaskip frá Kirk Kapital, sum sostatt fult og heilt er farið úr
shipping-vinnuni. Í farna mánaði seldi felagið tvey onnur tangaskip, og nú eru
sostatt ongi eftir hjá Kirk Kapital.
Tað er
Lego-familjan, ið eigur Kirk Kapital, men nú er tann parturin av søgu
felagsins av á
hesum sinni.
Hegnar.no skrivar,
at Kirk Kapital hevði eitt undirskot í 2017 upp á 182,33 milliónir krónur,
meðan felagið hevði eitt yvirskot í 2016 uppá 153 milliónir krónur.
Tey fýra skipini,
sum Celsius Shipping yvirtekur, eru sambært Tradewinds
Gunhild Kirk, Christina Kirk, Marie Kirk og Edith Kirk.
Við hesum
tangaskipunum byrjar Celsius ein nýggjan part av teirra virksemi, og flotin er
samstundis øktur úr 34 upp í 38 skip.
Tað var Jeppe
Jensen, sum í 2013 stovnaði Celsius Shipping. Higartil hevur felagið verið
virkið innan bingjuskip, turrlast, LPG og kemikaliutangaskip.
Hvørki Celcius
Shipping ella Kirk Kapital vilja úttala seg um keypið/søluna.
Kelda: Maritime
Danmark, Tradewinds og Hegnar.no


text:
Eitt heilsu- og trivnaðarátak
Eitt heilsu- og trivnaðarátak
Kanningar í grannalondum okkara vísa, at meiri ítróttur í skúlanum og dagstovnum hevur jaliga heildar ávirkan á lívsgleðina hjá børnum og ungum, umframt jaliga ávirkan á innlæringsevnini, á konsentratiónsevnini.
Ítróttarløta í Vágs
skúla og í Eikilund hvønn dag
Skipaðan ítrótt í 15 minuttir hvønn dag í 2. flokki í Vágs
skúla og fyri barnagarðsbørn í Eikilund
Í farnu viku varð gjørt av, at ítróttarbreytin í Vágs skúla komandi skúlaár verður víðkað til, umframt at fevna um 8. og 9. flokk, eisini at fevna um 6. og 7. flokk. Steðgað verður ikki har, tí nú verður sett enn meiri fokus á ítrótt í Vágs skúla og hartil eisini í dagstovninum Eikilund, við skipaðum ítrótti hvønn dag.
Bakgrund
Kanningar í Føroyum vísa, at børn og ung í Føroyum, eins og í restina av vesturheiminum, gerast alsamt meiri yvirvektig, at tey viga ov nógv í mun til hædd og aldur. Kanningar staðfesta eisini, at ein lutfalsliga stórur partur av føroyskum børnum stríðist við ovurfita.
Við ovurfita hjá børnum fylgja fleiri heilsuligir trupulleikar, t.d. diabetis2 og knogleskørhed á ungum aldri, men tað fylgja eisini nógvir sosialir trupulleikar við ovurfita.
Børn við ovurfita verða í størri mun enn onnur happaði, bæði orsaka av kropsbygnaði og orsaka av, at tey ikki, í sama mun sum onnur, eru før fyri at luttaka í skipaðum ítrótti og rørsluligum leiki.
Manglandi luttøkan í skipaðum ítrótti og/ella í rørsluligum leiki í frítíðini førir eisini við sær, at tey ikki í sama mun gerast partur av sosialum bólkum við javnaldrar, og tískil verða meiri og meiri isoleraði. Hetta hevur stóra ávirkan á lívsgleðina og lívskvalitetin í barna- og ungdómsárunum. Og hevur sostatt eisini stóra ávirkan á, um tú hevur góð ella ring barna- og ungdómsár.
Av somu orsøk mugu avbjóðingarnar við ovurfita millum børn og ung eisini takast í álvara. Hetta eru avbjóðingar, sum er kring alt landið, og Vágs kommuna hevur nú sett sær fyri at gera nakað við hesar avbjóðingar.
Ítrótt hvønn dag í Vágs skúla og í dagstovninum Eikilund
Vágs kommuna hevur í góðum samstarvi við Vágs skúla og dagstovnin Eikilund skipað fyri, at skipaður ítróttur verður í Vágs skúla og í dagstovninum Eikilund hvønn dag.
Hetta er eitt átak, sum vit nevna Ítróttarløtan.
Í Vágs skúla verður talan um eina royndarverkætlan, sum byrjar komandi skúlaár, har 2. flokkur í Vágs skúla skúlaárið 2014/15 fer at hava ítrótt í 15 minuttir hvønn dag. Serkøn innan venjing og rørslu koma saman við lærarum og skúlaleiðslu at menna 20 venjingar á 15 minuttir, sum verða grundarlag undir ítróttarløtuni.
Í dagstovninum Eikilund eru tey longu byrjaðu við ítróttarløtuni, sum er fyri barnagarðsbørn fyrrapartin hvønn dag.
Í Vágs skúla verður ítróttarløtan løgd afturat vanligu ítróttartímunum á tímatalvuni hjá 2. flokki, eins og ítróttarløtan í Eikilund kemur afturat vanliga ítróttar- og rørsludegnum, sum er hvørja viku.
Venjingarnar verða skipaðar við teirri grundhugsan, at tað skal verða stuttligt at røra seg. Tað er av týdning, at ítróttarløtan gerst ein góð smílandi løta, sum næmingarnar og barnagarðsbørn gleða seg til. Er tað lætt í sinninum at fara til ítróttarløtuna, so er hugurin til at luttaka eisini størri. Ítróttarløtan verður innihaldsliga skipað soleiðis at tær eisini fevna um rørslur og venjingar, sum gransking vísir hava ávirkan á innlæringina.
Eitt heilsu- og trivnaðarátak
Kanningar í grannalondum okkara vísa, at meiri ítróttur í skúlanum og dagstovnum hevur jaliga heildar ávirkan á lívsgleðina hjá børnum og ungum, umframt jaliga ávirkan á innlæringsevnini, á konsentratiónsevnini.
Endamálið við at seta í verk skipan við ítrótti hvønn dag í Vágs skúla og dagstovninum Eikilund skal sostatt bæði síggjast sum ein miðvís ætlan at hjálpa um heilsuligu og sosialu trupulleikarnir, sum standast av ovurfita, samstundis sum hetta hevur eina jaliga ávirkan á innlæringsevnini, á tey fakligu úrslitini hjá næminginum.
Ikki minst so er hetta ein liður í heildarætlanini hjá Vágs kommunu, har fokus er sett á at skapa best gjørligu trivnaðar umstøður fyri børn og ung í Vági, og at geva okkara børnum og ungu so góðar upplivingar í barna- og ungdómsárunum sum til ber.


text: Hesa tíðina fellur heystbrúna leyvið av trøunum og rekst natúrligvís í túninum. Eitt gott litspæl, nú summarið bert er í minninum. Í dag fór eg út á terassuna at kveistra nøkur brún bløð, sum seinastu dagarnar hava ligið samanrullað á regnvátu brettunum. Sum sigarbløð, rullaði innanlærs hjá ungmoyum í Karibia, og sum nú bara rulla í ráføroyskum vindi úr ymsum heraðshornum millum fjals og fjøru. Men bíða nú, beint sum kveisturin skuldi raka bløðini, kom ein hvirla og eg varnaðist, at hetta var tyngri enn krúllaða gulbrúna leyvið. Hetta var fast í skapi, líkasum skorið úr viði og telgt til eitthvørt hugfarsligt endamál nú adventin er í væntu. Grannkongul, kanska? Ein av hesum at seta í jóladekorasjónir við grønum granni, reyðum silkibandi og hvítum ljósi at hugna um í stovuni, meðan eimurin frá ræsta kjøtinum leggur seg upp á rútarnar og rennur niður, meðan húskið klippur reyðhvit hjørtu. Eitt útvarpslurt skróvar í tí fjara, og eg hoyri um rækjur og aðrar feitar sakir. Mín sann um tað ikki er Rás tvey, sum sendir frá tretivu ára konsert hjá Frændum. Og í meðan eg fari eftir hundaposanum, sum Meta og Heðin so hegnisliga settu upp herfyri, ja beint herfyri, fyri hundaeigarum, sum brúka gøturnar á Tórsbyrgi, ið so vakurt knýta býlingin millum bý og haga, so yrki eg víðari, tá sangurin er liðugur. Í einum túni liggur lorturin brúni...


text:
Nevndin í MáF skipað seg av nýggjum
Á eyka aðalfundi 11. mars vórðu tveir nýggir limir valdir inn í nevndina í MáF. Gunhild V. Michelsen og Ragna Maja Kruse, ið stóðu fyri vali, valdu báðar ikki at stilla uppaftur. Nýggju limirnir eru Ebba Sofía Kruse úr Dramaverkstaðnum og Hilmar Joensen úr Ungmannafelagnum Royndin í Nólsoy. Hilmar Joensen hevur í nógv ár verið partur av nevndini í MáF, hesi tvey seinastu árini sum varalimur.
Nevndin hevur skipað seg og sær soleiðis út:
Noomi Reinert, forkvinna
Ebba Sofía Kruse, næstforkvinna:
Hilmar Joensen, kassameistari
Rúna Mortensen
Beinta Flóvinsdóttir
Varalimir: Rudolf Joensen og Maj-Britt W.H. Jacobsen


text:
Avsláttur á streym til hitapumpur og elbilar hevur ógvusliga sosiala slagsíðu
Vinna20-10-2017 - 19:24 - Jóanis Albert Nielsen
Avsláttur á streym til hitapumpur og elbilar hevur ógvusliga sosiala slagsíðu, útilokar allari kapping og skundar á ongan hátt undir skiftið frá svartari til grøna orku.
Sirið Stenberg, heilsu- og innlendismálaráðharri, ætlar at broyta elveitingarlógina soleiðis, at SEV sleppur at selja bíligari streym til tey, sum hava hitapumpur og elbilar. Avslátturin skal vera upp til 50 oyru við mvg fyri hvønn kilowatttíma (kWt), svarandi til 29 prosent sammett við prísin, sum vanlig húsarhald við einari nýtslu á millum 10.000 og 100.000 kWt skulu rinda eftir vanligu prísskránni hjá SEV.
Verður uppskotið samtykt, fer tað at útihýsa allari kapping á elmarknaðinum og verður ein beinleiðis forðing fyri, at samgongan kann røkka sínum gyltu málum um, at helmingurin av føroysku húsarhaldunum skulu hava lagt um til grøna upphiting í 2025 og øll í 2030.
Hetta tí upplating av elorkumarknaðinum fyri fríari kapping er einasti mátin at røkka málunum. SEV hevur ongan møguleika einsamalt at gera neyðugu íløgurnar fyri at røkka hesum málum.
Magn hevur áhaldandi víst á, at einasta gongda leið til grøna orkuveiting er frí kapping um bæði elframleiðsluna og elsøluna til brúkararnar. Frí kapping merkir, at fleiri herðar verða at lyfta uppgávuna at flyta okkum frá svartari til grøna orku. Frí kapping merkir eisini generelt bíligari el til øll og ikki bara til útvaldar brúkarabólkar.
Kortini ætlar heilsu- og innlendismálaráðharrin við uppskotnu lógarbroytingini at gera beint tað øvugta. Tí ætlaði avslátturin hjá SEV til hitapumpur stavnsbindir brúkaran til SEV og útilokar harvið allari kapping.
Magn sær ikki SEV sum ein mótpart í hesum máli. Men vit kunnu bara staðfesta, at úrslitið av ætlaðu broytingunum í elveitingarlógini bert verður ein munandi styrkt monopolstøða hjá SEV, meðan ongin hurð verður gloppað fyri kapping.
Uppskotið hevur eisini ógvusliga sosiala slagsíðu, tí tað bert gevur avsláttur til dýrar alternativar orkuloysnir, hitapumpur og elbilar, sum húsarhald við lág- og miðalinntøkum hóast avsláttur ikki hava ráð at raðfesta sum tað fyrsta. Í staðin skulu hesi gjalda eykarokningina fyri mistu inntøkurnar, sum avslátturin fer at kosta SEV.
Millum annað orsakað av omanfyrinevndu viðurskiftum hevur Magn latið landsstýriskvinnuni í heilsu- og innlendismálum hoyringsskriv í málinum, har mælt verður frá at samtykkja tað.
Í staðin mæla vit henni til beinanvegin at:
- Fara undir at skilja netvirksemið og elframleiðsluna hjá SEV sundur í sjálvstøðug feløg.
- Bøta um møguleikan hjá privatum at framleiða el.
- Gera tað møguligt hjá øllum elframleiðarum at selja streymin beinleiðis til kundan um elnetið hjá SEV ímóti einum netgjaldi.
- Loyva góðkendum feløgum at keypa streym í heilsølu frá SEV at selja víðari.
- Gera tað møguligt at leasa ella leiga hitapumpur til hús.
Finn Jakobsen
tekniskur stjóri, Magn


text:
Kiran Jóanesarson
17.05.2017 - 20:03
Uppsjóvarskipið, Hoyvík, sum Thor eigur, kom á Havnina í gjár, har tað skal riggað seg til at fara á svartkjaftaveiðu í føroyskum sjógvi.
Hoyvík hevur verið ein túr eftir makreli síðan skipið kom í føroyska flotan fyrr í ár. Skipið hevur síðan tá ligið i Vestmanna, har teir hava bíðað eftir, at Fiskimalaráðið hevur býtt svartkjaftin ut.
- Hoyvik hevur ligið á Vestmanna seinastu tiðina, tí bíða hevur verið eftir at sleppa á svartkjaftaveiðu. Tað er spell at tað hevur gingið so long tíð, av ti at bæði nøgdin og prísur nu er minkaður, upplýsir Hans Andrias Kelduberg, reiðari.
So skjott kunngerðin er klar verður loyst, verður sagt.
Við skipinum vera 9 mans og skipari verður Hildibjartur Olsen úr Vestmanna.


text:
7.9.13
New in
- Body wash frá & Other Stories - við pumpu! Tað er ikki at forsmáa.
- Treatment 1 frá Purely Professional - havi hoyrt ómetaliga gott um hetta produktið, ið er uttan silikon, parabenur, lit og parfumu, men fylt við kokus-olju og øðrum góðum til hárið. Spennandi at vita um hetta fer at hjálpa uppá turru lokkarnar.
- Dry shampoo frá Klorane - Sunnvá keypti hetta at hava við á Roskilde Festival í ár. Eg lándi "eitt hárvask" frá henni og má viðurkenna, at higartil er Klorane besta turr-sjampo, ið eg havi roynt.
- Mary-Lou Manizer frá The Balm - Eg datt við høvdinum fyrst í bloggara-felluna tá eg sá the Mary-Lou Manizer frá The Balm - eg keypti hann uttan at hugsa tvær ferðir. Bloggarin Essie brúkar hann javnan, og eg havi leitað eftir einum góðum highlightara. Gleði meg at royna hann fyri fyrstu ferð í kvøld. Eg eigi Soft and Gentle frá Mac, men eri ikki so glað fyri hann, tí har er glimmur í. Les ummælið hjá Essie-button av highlightaranum her
2 comments:


text:
Tvey barsilsfarloyvisstørv á fíggjardeildini
Poul Hansen samtakið søkir eftir tveimum dugnaligum og álítandi starvsfólkum til roknskapar- og fíggjardeildina at byrja í mars og apríl.
Høvuðsskipanin hjá fyritøkuni er Microsoft Dynamics AX.
Vit kunnu bjóða tvey áhugaverd og spennandi størv í einum samtaki við fjølbroyttum og avbjóðandi arbeiðsuppgávum.
Arbeiðsuppgávurnar í tí eina starvinum eru m.a. at hava ábyrgdina av fíggjarstýringini hjá øllum PH samtakinum saman við leiðaranum á deildini.
Tín vangamynd
- Tú hevur viðkomandi útbúgving, t.d. HD ella cand. merc. og royndir innan fíggjarstýring, roknskap og bókhald
- Tú hevur góðan kunnleika til roknskaparskipanir og KT, ert framsíggin á hesum økjum og dugir at síggja nýggjar virkisfremjandi møguleikar
- Tú hevur evni at arbeiða sjálvstøðugt
Tú skalt vera til reiðar at byrja í starvinum 1. mars.
Arbeiðsuppgávurnar í hinum starvinum eru fyri ein part bókhaldsarbeiði og at tolla, útyvir tær vanligu uppgávurnar á eini fíggjardeild.
Tín vangamynd
- Tú hevur royndir við at tolla og at bóka
- Tú hevur góð evni at samstarva og samskifta
- Tú ert røkin og álítandi og dámar at hava gott skil á
- Tú ert tænastusinnað/ur
Tú skalt vera til reiðar at byrja í starvinum 1. apríl.
Setanar- og lønarviðurskifti
Talan er um fulltíðarstørv ella eftir avtalu. Lønar- og setanartreytir eru sbrt. sáttmála millum Føroya Arbeiðsgevarafelag og S&K felagið.
Um tú hevur spurningar til starvið, ert tú vælkomin at ringja ella skriva til Ásu Hansen, leiðara á fíggjardeildini, á tlf. 227222 ella skriva til ahansen@ph.fo.
Umsókn, lívsrensl og viðkomandi prógv skulu sendast til hr@ph.fo í seinasta lagi sunnudagin 21. januar 2018.
Stutt um P/F Poul Hansen Poul Hansen samtakið er eitt handilsvirki í stórari menning, sum í dag umfatar bæði heilsølu, slaktarí, vistveitingardeild og saman við øðrum eigarum umsitur matvøruhandlar. Umleið 200 fólk starvast í samtakinum, sum varð stovnað í 1927. Samtakið fevnir sera breitt og hevur nógvar spennandi avbjóðingar innan fleiri ymisk starvsøki.
Víst verður eisini til heimasíðuna hjá samtakinum www.ph.fo


text:
Tíðindaskriv
14.05.2018 - 08:52
Mentan > List > Filmslist
Filmurin “ZACHARIAS”, sum Teitur Árnason hevur gjørt, varð frumsýndur ífullsettari høll í Filmsfelagnum í Havnar bio 11. apríl. Tilsamans varð hann sýndur seytjan ferðir. Í Klaksvík hevur hann verið sýndur í Atlantis bio fimm ferðir.
Nú verður hann settur á skrá í Løkshøll í Runavík.
Zacharias var úr Hattarvík, borin til garðin Uttarstovu niðri í Húsi. Á ungum árumsigldi hann við klaksvíksskipum: “Fugloynni”, “Polarstjørnuni”, “Esther”, “Eystnesi”, “Klakki” og “Jákupi B”. Hann driftaði eisini útróðrarbátin “Hvíthamar”. Seinast í 1980-unum festi hann í Fugloy og búði og virkaði har, til hann doyði á sumri í 2016.
Filmurin verður sýndur:
Hóskvøldið 17. mai kl. 20.
Leygarkvøldið 19. mai kl. 20.
Sunnudagin 20. mai kl. 16.
Atgongumerki til sýningarnar fáast her.
Sagt um filmin:
Heðin M. Klein, lærari og høvundur:
“Filmurin hevur eitt stillført stórbæri yvir sær, sum listin fær, tá ið hon verður autentisk og ektað. Byrjanin og endin settu alt í eitt genialt perspektiv.”
Torbjørn Jacobsen, borgarstjóri í Runavík:
“Í kvøld var ein fullsett høll í Havnar Bio vælsignað við kykmyndini "Zacharias". Spenningurin var sum altíð løddur við ravmagni frammanundan einari frumframsýning. Kruse hevði í Útvarpinum tosað um kontemplativt mindfullness. Innhugsni. Mær kom til hugs hin gamla mannin og havið hjá Ernest Hemingway. Menniskjað sum livir í pakt við natúruna, fult og heilt. Eplini, fleygastongin, lundarnir, stikið, taljan, hundurin, fetilin, byrðan, traktorurin, útróðurin. Skipslívið, og søgan um tá ið Joensen & Olsen sluppin, í kolandi stormi norðanfyri, skrædnaði um skanndekkið, allar stútturnar fóru, og hesin 16 ára gamli drongurin úr Hattarvík og skipsfelagar hansara hildu henni lens við pumpum og margarini.
Kykmyndin kann møguliga beskrivast, tað eri eg ikki førur fyri, heldur vil eg siga, at hon skal upplivast. Eftir at hava akað í ein tíma inn á Langanes aftur, við Bob Dylan í kraftblokkinum, melur hon enn í høvdinum, og tað fer hon ivaleyst at gera í nakrar dagar afturat - ella kanska líka leingi sum “Burturhugur” hevur gjørt mær mun.”
Høgni Djurhuus, útvarpsmaður og bloggari:
“Zacharias og hundurin. Teir sita har báðir í gamla lastbilinum, sum ikki vil starta. Gloymi ongantíð ta upptøkuna. Eingin øsing, bara tol. Hann startar, fyrr ella seinni. Og tað ger hann, lastbilurin við nýlødda akkumulatorinum fastspentum. Frálík løta.
Hetta er alt so slow, so slow, men kortini gevur hesin stívi tímin, filmurin um Zacharias varar, tær nógvar tímar av upplýsing og lívsvísdómi. Nógvar tímar at hugsa.”
Jórun í Dali, arkitektur:
“Eg haldi, at filmurin er ein flott lýsing av lívinum úti í Fugloy frá 1940 til 2016. Filmurin er bæði ein samfelagslýsing og ein personslýsing, sum fer at hava varandi virði.”


text:
Hjørdis vann ein ipod
Útvið 500 næmingar í 7. flokki hava verið við í kappingini um ein ipod, og tað var Hjørdis á Dalbø Gregersen sum var hepni vinnarin. Vit vóru í morgun í Skúlanum í Fuglafirði, hetta var júst eftir, at tey vóru komin aftur frá jólagudstænastuni, at allir næmingarnir í 7. flokki fingu hvør sína t-shirt við áskriftini "Árgangir 2000 - roykfríur". Eisini var 2. og 3. virðisløn latin tveimum næmingum, hetta var ein bók við ævintýrum.
Næmingarnir í 7. flokki kring landið hava verið við i eini kanning viðvíkjandi royking, úrslitini sum verða á heimasíðuni næstu dagarnar benda á, at einki verður roykt í hesum aldurbólki. Tað var í Visjón 2015, at Landsstýrismaðurin setti sær hetta mál, at allur 2000-árgangurin skal vera roykfríur. Hetta er eitt av økjunum, vit hava arbeitt við í ár og fara at halda fram komandi vár.


text:
Bólkafinala: Ingolvur E. Olsen: Sera spentur til dystin í dag
ítróttur27-06-2017 - 16:22 - Jóanis Albert Nielsen
Ingolvur Eyðunsson Olsen, ÍF, er við A-landsliðnum í flogbólti á fyrsta sinni, og leikti sín fyrsta A-landsliðsdyst sunnudagin ímóti Grønlandi.
Ingolvur sigur, “eg fekk nógva spælitíð í fyrsta dystinum móti Grønlandi, sum sostatt gjørdist mín fyrsti landsdystur fyri Føroyska A-landsliðið”.
Skoytast kann uppí, at hann kom sera væl frá dystinum. Í dystinum ímóti Guernsey koma hann inn í triðja setti og Føroyar vunnu báðar hesar dystirnar 3-0.
Um bólkafinaluna í dag ímóti Álandi í dag sigur Ingolvur: “Eg eri sera spentur til dystin í dag, spæla vit okkara spæl, so vinna vit. Vit hava eisini ein breiðari hóp enn Áland”.
Landsliðsvenjarin Bárður B. Mikkelsen sá á fyrsta sinni Ingolvur spæla við U-20 landsliðnum, sum var á Kypros í fjørð, og beit tá merki í unga leikaran, sum hevur ment seg sera nógv síðani tá.
Ingolvur er bert 18 ára gamal, er 193 cm høgur, og leikar við ÍF sum miðleikari og er vinstrahandaður.
Viðmerkjast kann eisini, at Ingolvur Eyðunsson Olsen var kosin ársins stjørnuskot í 2017 saman við Jón W. Simonsen, SÍ.
Dysturin móti Álandi verður stroymdur beinleiðis kl. 16,30 her:
https://www.facebook.com/Flogb%C3%B3ltssamband-F%C3%B8roya-799547606794840/


text:
Bakaður Laksur við putursukuri og knekkbreyði
Ein øðrvísi konfirmatiónsdøgurði
Lambasteik, epli og sós. Tað er gott, men ikki nýtt. Hví ikki royna ein øðrvísi fermingardøgurða og goyma lambasteikina til páskadag? Anna Østerø, sum nú er kokkur á Bakkafrost, er full av góðum hugskotum og hvør onnur enn hon kundi funnið uppá at bakað laks við putusukuri og knekkbreyði? ØLL, eftir at hava roynt hennara uppskrift! Gott at hava Onnu Østerø at finna uppá.
Uppskriftin hesaferð: Bakaður laksur við putursukuri og knekkbreyði og nudlusalat afturvið. Til fermingina, føðingardagin ella vanliga mikukvøldið.
Bakaður laksur við putursukuri og knekkbreyði
- 1 heil laksasíða uttan bein og skræðu
- 200g av putursukuri
- 5 stk delikatessu knekkbreyð
- 1 tsk av sitrónpipari
- 1 tsk av salti
- 1 tsk av sitrónsaft
- 100 g av smøri
Legg laksin í eitt eldfast fat. Stroyð sitrónpipar, sitronsaft og salt omaná laksin. Brót knekkbreyðið við hond og blanda upp í putursukurið. Stroyð útyvir laksin, sker smørið í flísar og legg omaná. Baka laksin í ovninum á 160 stigum í umleið 20 minuttir, ella til laksurin er liðugur.
Nudlusalat
- 250g av nudlum
- 1 spsk sweet chili sós
- 1 spsk soya
- 1 spsk av olivenolju
- 1 spsk av sitrónsaft
- 1/4 tsk av hvítleykspulvuri
Kóka nudlurnar eftir leiðbeiningini á pakkanum og stoyt vatnið frá. Rør marinaduna saman og vend nudlurnar í marinaduni. Nudlusalatið smakkar eisini væl kalt.
Prei: Dámar tær væl sterkan mat, kanst tú smakka nudlurnar til við kiliflykrum.


text:
Franskir dreymar í Fútastovu
Góðir franskir ostar og vín fríggjadag eftir arbeiðstíð á Fútastovu - ljóðar tað ikki sum ein góður máti at byrja vikuskiftið? Ljóðar tað ikki sum ein góður máti at markara skiftið frá gerandisdegi til vikuskifti? Tað heldur 'hon':
Síðsta punktummið er sett - fyri í dag. Teldan verður slókt - tað hendir bara fríggjadagar. Pappírini hon ikki náddi at taka sær av hesa vikuna verða løgd í ein penan bunka. Kaffikopparnir, sum gjøgnum vikuna hava savnað seg saman í vindeygakarminum, verða allir bornir út í kaffistovuna - allir tólv. Hon slókkir ljósið á skrivstovuni og fer útum. Vikuskifti!
Tað er kølið og klárt - á hin serliga mátan sum bara februar megnar at mana fram. Hon hyggur niður á slitnu vetrarskógvarnar, kann hon fara soleiðis? Aja, hvat tá, vit búgva í Føroyum hóast alt, og sjálvt um vit eina løtu við osti og víni kunnu spæla fraklendingar, so mugu vit taka atlit til kalda, og stundum harða, veruleikan - í Føroyum trívast føturnir best í Goretex vetrarskóm - ella í leðurskóm, men so skalt tú tíma væl at smyrja teir. Hon leitar sær fram reyðu varrastiftina, smyr sær uppá varrarnar, og letur so, við røttum ryggi, vetrarskógvarnar føra seg oman á matstovuna.
Beinanvegin hon letur hurðina upp, rakar angin av osti nasagluggarnar. Hon smílist og hugsar um vinkonuna sum illa klárar at eta matpakka saman við fólkið ið eta ost - hon hevði ikki trivist her. Men tað eru tað nógv ið gera. Tað eru longu nógv fólk, og friðarligi franski tónleikurin í hátalarunum byrjar at køvast at spentum føroyskum røddum - sum tosa um ost, um vín, um politikk, um ommubørn og um fisk, og so sjálvandi um veðrið.
Hon fær serverað eitt úrval av osti, velir sær eitt glas av víni og setir seg saman við vinkonum sum longu eru komnar. Hon prátar, nýtir og flennir og droymir seg inn í ein heim, har vetraskógvarnir vera umskaptir til einar væl smurdar brúnar leðurstilettir. Flirtar eitt sindur og flennir eitt sindur meira. Soleiðis byrjar eitt gott vikuskifti - við einum túri til Fraklands - í Føroyum.
Njót meira av tí góða - við einum fronskum tvisti:
Bon apetit! [ bôn apti]
Síggj eisini filmsbrotið har John Mikkelsen, matstovuleiðari í Áarstovu, fortelur hvussu tú kanst greiða tí vínkøna tænaranum frá hvat slag av víni tær dámar
Les eisini: Franskt í Fútastovu


text:
Komin í 40’ini er ikki frítt, at tankar mangan leita aftur har til sum alt upprunaliga byrjaði. Har sum ein vaks upp og lunnar blivu lagdir undir vaksnamanna tilveruna.
Tá eg vaks upp á Glyvrum í byrjanini av 70’unum og 80’unum virkaði tað uppá meg sum um, at heimurin ikki var størri og rakk longri enn inn í Skálabotn, yvir til Stranda fjall og út í Runavíkina.
Í mun til ídag har I-phones og I-paddurin eru við at fáa fastatøkur á okkara uppvaksandi ættarliðið, høvdu vit tá Glyvragjógv, ósan, lítlu-keiina á Bakkafrost, Kirkjustein og so Glyvra-plen sum okkara spælipláss og sosialiserings-plattformar. Tað kendist yvirskoðiligt og betryggjandi fyri okkum børn at vaksa upp soleiðis. Tá vit so sum smádreingir eisini fingu fjallboð frá sjálvum Jørgen bónda og fóru í ‘kríggj’ býlingi móti býlingi, ja so føldu vit okkum sum ordiligar kalar.
Tað er so nógv ein kundi tikið fram, men serliga havi eg hug at nevna teir tiltiknu dystirnar á Glyvra-plen um hesa tíðina millum GB (Glyvra Bóltfelag) og RB (Runavíkar Bóltfelag). Head-menn fyri liðunum báðum og liðformenn vóru teir báðir málmennirnir Henrik Weihe Joensen (GB) og Jonhard Hansen (RB). Sermerkt fyri hesar báðar var, at Henrik ongantíð spældi við málmanshandskum og at Jonhard altíð og enn, bar kasjett.
Tá hesir báðir høvdu avrátt dyst, komu runavíkingarnir altíð koyrandi á súkklu eftir ovara vegi við fullari ferð, hetta var tíðin áðrenn foreldur vóru byrjaði at koyra børn til og frá fótbólti:-) Minnist serliga væl hvussu spentir vit glyvra dreingir stóðu niðri á plenuni, tá hesin riðilin av súkklum kom undan bláa húsinum hjá Olafi Olsen, fyri at vita, hvussu teir nú vóru mannaðir og tískil hvussu vánirnar fyri líkinda úrslitið fóru at blíva. Tað var ongin slingur í valsinum og disiplinini hjá Jonhard’sa monnum, teir súkklaðu allir í eini beinari linju á veg til dyst.
Tá so dystur var farin í gongd og dreingir vóru blivnir eitt sindur heitir, ja so gretti tað ikki, at altan hurðin hjá Jákupi Egholm fór upp og út trein Jákup sjálvur við sigar í munnklovanum. Jákup visti akkurát hvat veika punktið hjá runavíkingum var, tá um illsinnið ræður og hvørjaferð byrjaði hann at rópa onkra viðmerking oman á vøllin til Hans Hansen (Hans hjá Hilmar hjá Ydda). Hans beit á hvørjaferð. Og meðan Hans við báðum hondum fastspentum á reyvarbollunum hjá sær stóð og oysti gor og gall niðan aftur móti Jákupi, vóru vit skjótir at útnytta hendan fordeilin við einum manni meir og skoraðu nøkur skjót mál.
Nógv bleiv gjørt burturúr tá hesir dystir blivu leiktir, spælt bleiv um ferðasteyp og ofta vóru eisini nógvir áskoðarar kring Glyvra-plen. Tað var enntá so professionelt, at uppá eitt tíðspunkt hendi tað mest óhugsandi sum kundi henda, at eitt leikaraskifti var úr GB til RB, og enntá fyri pengar. Haldi talan var um 100,- kr og leikarin var tvíburðin Peile (Niels Pauli hjá Hanna og Jolinu). Haldi tó ikki, at Peile náddi at leika nakran dyst við RB, til tess var øsingin á øllum Glyvrum, alt ov stór.
Teir sum mannaðu GB liðið um hetta mundi vóru: Henrik Weihe Joensen, Øssur Johannesen, Peile, Jan Berg Jørgensen, Sámal Hansen, Hendrik Egholm, Ólavur Jacobsen og undirritaði.
RB liðið sá nøkulunda soleiðis út: Jonhard Hansen, Hans Hansen, Kurt Rasmussen, Tummas Magnussen, Súni Fríði Johannesen, Thomas Arni Winthereig, Kartin Hansen, Fróði Davidsen, Uni Leitisstein Hansen, Fróði Við Rætt, Hans Petur Højgaard, Elian Hansen og Svein í Heiðunum.
Lamba dreingir (LB) og søldfirðingar (SB) høvdu eisini lið og hóast vit ikki hittust líka ofta og títt sum ímóti RB, so vóru vit úr GB ofta harinni og spældu. Teir komu eisini út á Glyvra-plen. Minnist serliga hvussu forkunnugt tað var at koma til Lamba at spæla, tí tá bleiv spælt á grasvølli, á eini fløtu beint niðriundir gamla skúlanum. Við á LB liðnum vóru m.a. synir Bjørn Finnson, Sjúrður og Bergmann umframt krumtappin Jákup Petur Gaardlykke.
Plenan við Søldarfjarðar skúla var heimavøllurin hjá søldfirðingum og har leiktu m.a. Dávur Jacobsen, Bergur Hansen, tvíburðarnir Rúni og Rógvi, Álvur Jacobsen, Elnar Rasmussen og Eiler Langaard.
Umframt at vera okkara paradís á jørð, so var Glyvra-plen eisini samlings- og snúnings punktið á Glyvrum um hetta mundi. Øll komu har. Genturnar ofta rundanum og uttanfyri vøllin við sínum hoppibondum og spølum. Foreldur sum komu og fóru við sínum børnum og oftani blivu hangandi til eitt longri prát. Onkuntíð hendi tað seg, at nakrir pápar eisini samlaðust til ein dyst og vit sluppu uppí, tað setti líkasum prikkin yvir tað heila.
Kann bara siga fyri meg sjálvan, at tað vóru ikki einans allir venjingartímarnir við NSÍ við vøllin í Runavík sum gjørdu, at ein kom so mikið langt á fótbóltsleiðini, sum ein nú einaferð kom. Tað sum gjørdi útslagið og munin vóru harafturímóti allir teir óteljandi tímarnir, bæði einsamallur sparkandi upp móti einum betongveggi og saman við øðrum, sum blivu brúktir á Glyvra-plen.
Takk fyri og góðan dyst øll somul!
Djóni
Greinin varð skrivað til leikskránna hjá NSÍ.


text:
Lóg fyri NSÍ RUNAVÍK F.C.
Navn, litir og heimstaður
§ 1.
Navn felagsins er NSÍ RUNAVÍK F.C..
Litir felagsins eru gulir og svartir
Heimstaður felagsins og tingstaður er Runavikar kommuna.
Endamál
§ 2.
Endamál felgsins er at virka til frama fyri fótbólti í Runavíkar kommunu.
Roknskapur
§ 3.
Roknskaparárið er álmanakkaárið.
Limir og limagjald
§ 4.
Øll, herundir feløg og virkir- kunnu gerast limir í NSÍ RUNAVÍK F.C.
Íðkandi limir skulu verða limir í felagnum.
Limagjald verður ásett á aðalfundinum.
Limagjald verður at áseta soleiðis:
Einstaklingar 200,00
Pør 250,00
Húski, foreldur við børnum upp til 16 ár. 300,00
Virkir 500,00
Feløg 500,00
Limur sum hevur meira enn 1 ára eftirstøðu í limagjaldi, verður strikaður
Og hevur ikki atkvøðurætt á aðalfundinum.
Somuleiðis hevur hann heldur ikki atgongd til tiltøk, ið verða skipaði fyri limir hjá felagnum.
Heiðurslimir
§ 5.
Starvsnevndin avgerð hvør og hvørji gerast heiðurslimir í NSÍ RUNAVÍK F.C.
Í hesum sambandi skal heiðursbræv gerast til heiðurslimin.
Heiðurslimir hava ókeypis atgongd til øll tiltøk, ið felagið skipar fyri.
Skipan
§ 6.
Hægsti mynduleiki felagsins er aðalfundurin, ið verður hildin í februar mánaða og í seinasta lagi 8 vikur eftir at roknskaparárið er endað.
Boðað verður til ársaðalfund 14 dagar frammanundan við lýsing í fjølmiðlum.
Fundarskráin verður fráboðað saman við fundarboðum.
Uppskot til viðgerðar á ársaðalfundinum skulu verða nevndini í hendi í seinasta lagi 1. februar sama árið ársaðaæfundurin verður hildin.
Stevnumið
§ 7.
Starvsnevndin, ið er hægsti umsitingarmynduleiki, eigur at hava sum stevnumið at stjórna og umsita felagið á skynsamasta hátt eftir viðtøkum samtyktar á aðalfundi.
Eisini skal starvsnevndin skapa so góðar umstøður ið til ber fyri felagið.
Fundarskrá
§ 8.
Aðalfundurin verður hildin eftir hesi stevnuskrá:
Val av fundarstjóra.
Val av skrivara.
Formansfrágreiðing (Starvsnevnd) fyri undanfari ár.
Grannskoðaður roknskapur verður framlagur til samtyktar.
Formansfrágreiðing (Fótbóltsnevnd) fyri undanfari ár.
Møgulig uppskot frá nevndini.
Innkomin uppskot.
Val av starvsnevndarlimum við tiltakslimum.
Val av fótbóltsnevnd við tiltakslimum.
Ymiskt
Fundarstjórn
§ 9.
Fundarstjórin stjórnar ársaðalfundinum og skipar fyri at førd verður gerðabók.
Nevndir
§ 10.
Á ársaðalfundinum verða hesar nevndir valdar:
Starvsnevnd
Fótbóltsnevnd
Ad. 1. Í Starvsnevnd verða valdir 5 limir, harumframt skulu veljast 2 eykalimir
Ad. 2. Í fótbóltsevnd verða valdir 5 limir, harumframt verða valdir 2 eykalimir
Starvsnevndin skipar seg við formanni, næstformanni, skrivara, kassameistara og nevndarlimi.
Fótbóltsnevndin skipar seg við formanni, næstformanni, skrivara, kassameistara og nevndarlimi.
Nevndirnar hava fund so ofta sum formennirnir halda tað verða neyðugt, ella tá ið 2 nevndarlimir ynskja tað.
Peningamál og heimildir
§ 11.
Starvsnevndin hevur øll peningamál um hendi.
Allar avtalur so sum sponsoravtalur, lýsingar og stuðulsavtalur við einstaklingar, virkir og feløg, skulu góðkennast av starvsnevndini.
Nevndini er ikki viðtøkuførð, uttan at meira enn helvtin av nevndalimunum eru á fundi.
Felagið verður bundið av formanni- og nevndarlimi í felag ella tveimum nevndarlimum í felag.
Til veðsetan ella sølu av føstum ognum og/ella leysafæi krevst tó aðalfundarsamtykt.
Eykaaðalfundur
§ 12.
Eykaaðalfundur verður hildin eftir avgerð starvsnevndarinnar ella viðtikið á aðalfundi.
20 limir kunnu eisini skrivliga krevja eykaaðalfund hildnan.
Í skrivinum skal standa hvat skal viðgerast á eykaaðalfundinum.
Nevndin lýsir síðani áðrenn 8 dagar eru gingnir og við 8 daga freist til eykaaðalfund.
Avgerðir
§ 13.
Á aðalfundinum verða vanlig mál avgjørd við vanligum meiriluta.
Til at samtykkja avgerðir um broytingar av lógum felagsins ella avtøku av felagnum krevst, at í minsta lagi helmingurin av limum felagsins eru møttir á aðalfundinum.
Harumframt skulu 2/3 av teimum limum, ið møttir eru greiða atkvøðu fyri uppskotinum.
Um ikki helmingurin av limum felagsins eru møttir verður nýggjur aðalfundur lýstur á vanligan hátt og á honum verða hesi uppskot samtykt um 2/3 av teimum møttu limunum atkvøða fyri.
Grannskoðan av roknskapinum
§ 14.
Til at grannskoða roknskap felagsins velur Starvsnevndin skrásettan grannskoðara.
Nýggjar ítróttargreinar
§ 15.
Verður nýggj ítróttargrein sett á stovn í felagnum skal hendan góðkennast av starvsnevndini.
Reglugerð viðvíkjandi nýggju ítróttargreinini skal góðkennast á komandi aðalfundi.
Avtøka av felagnum
§ 16.
Felagið kann ikki takast av uttan samtykt, um hettar verður gjørt á aðalfundi eftir reglunum í § 13.
Verður felagið avtikið verða ognir felagsins at fella til alment óheft ungdómsarbeiði í kommununi eftir avgerð hjá Runavíkar Býráð.
Frammanfyri standandi lóg er góðkend á eykaaðalfundi 01. mai 2006.
Samstundis fer lógin frá 19. okt. 1995 úr gildi.


text:
7. februar 2018Nr. 11
Kunngerð um meirvirðisgjald fyri ikki vinnuligt og almannagagnligt frítíðarvirksemi
Við heimild í § 3 a, stk. 3 í løgtingslóg nr. 136 frá 8. september 1992 um meirvirðisgjald (Meirvirðisgjaldslógin), sum broytt við løgtingslóg nr. 34 frá 30. apríl 2011, løgtingslóg nr. 57 frá 17. mai 2013 og løgtingslóg nr. 155 frá 23. desember 2015 verður ásett:
§ 1. Henda kunngerð fevnir um íløgur, sum felagsskapir, stovnar og grunnar gera í ikki vinnuligt, almannagagnligt frítíðarvirksemi.
Stk. 2. Felagsskapir, stovnar og grunnar, sum gera íløgur í ikki vinnuligt, almannagagnligt frítíðarvirksemi skulu rinda meirvirðisgjald í landskassan av íløgum sínum samsvarandi galdandi reglum í løgtingslóg um meirvirðisgjald.
§ 2. Meirvirðisgjald av íløgum í ikki vinnuligt, almannagagnligt frítíðarvirksemi verður afturgoldið til felagsskapir, stovnar og grunnar við 100% av inngangandi meirvirðisgjaldinum.
§ 3. Fíggjarætlanin og kostnaðarætlanin av íløguni í ikki vinnuligt, almannagagnligt frítíðarvirksemi skal vera góðkend av statsautoriseraðum, skrásettum ella løggildum grannskoðara. Grannskoðarin skal í góðkenning sínari av fíggjarætlanini og kostnaðarætlanini staðfesta, at íløgan er omanfyri 1 mió. kr. og at í minsta lagi 33% av samlaða íløgukostnaðinum, uttan meirvirðisgjald, er fingin til vega sum gáva ella innsavnað við óløntum og sjálvbodnum arbeiði, og at fígging er til alla íløguverkætlanina.
§ 4. Viðkomandi kommuna, har íløgan verður gjørd, hevur ábyrgdina av og skal góðkenna øll neyðug byggiteknisk myndugleikakrøv og myndugleikaloyvi til íløguverkætlanina.
§ 5. Meirvirðisgjaldið verður endurrindað eftir umsókn, sum verður send TAKS. Fyri at kunna góðkenna umsóknina, skal TAKS, saman við umsóknini, hava góðkenningar frá grannskoðara og kommunu, sbrt. §§ 3 og 4.
§ 6. Tíðarfreist at lata inn uppgerðina er samsvarandi § 20, stk. 1 og 2 í løgtingslógini.
§ 7. Samlaða endurgjaldið kann ikki verða hægri enn meirvirðisgjaldið í fíggjarætlanini og kostnaðarætlanini, sum er góðkend av grannskoðara, sbrt. § 3.
§ 8. Endurgoldið meirvirðisgjald skal rindast aftur í landskassan eftir ásetingunum í kapittul 7 í kunngerð um lutfalsligan frádráttarrætt fyri meirvirðisgjald og um javnan av inngangandi avgjaldi av íløgugøgnum, um íløgan verður seld ella ikki longur verður nýtt til ætlaða virksemið og til almannagagnligt frítíðarvirksemið.
§ 9. Avgerðir hjá TAKS kunnu kærast til Skatta- og avgjaldskærunevndina. Kæran skal vera skrivlig og grundgivin. Saman við kæruni skal fylgja við avrit av kærdu avgerðini umframt avrit av teimum skjølum, sum kærarin metir vera av týningi fyri avgerðina. Freistin at kæra er 4 vikur eftir, at kærarin hevur fingið fráboðan um avgerðina.
§ 10. Henda kunngerð kemur í gildi dagin eftir, at hon er kunngjørd, og er galdandi fyri umsóknir um endurgjald fyri inngangandi meirvirðisgjald, sum TAKS hevur móttikið í seinasta lagi 31. desember 2019.
Fíggjarmálaráðið, 7. februar 2018
Kristina Háfoss (sign.)
landsstýrismaður
/ Bjarni Askham Bjarnason (sign.)


text:
Gjør (lat. Podiceps auritus L; da. Hornet Lappedykker) — summstaðni nevnd bárafjatla — er lítið størri enn lundi. Aftanvert um høvdið hevur hon ein stóran krans av klønum, gulum og svørtum f jøðrum. Bringan og síðurnar eru vakurt reyðbrúnar, bakið dimmbrúnt við ljósari gráligum strikum, í neðra er hon hvít. Ungfuglurin er javndimmur omaná og hevur ongan krans. Eisini tær gomlu missa kransin um veturin. Vel hevur hon einki. Fitjurnar eru klovnar.
Reiðrið ger hon sær helst í tjørnum og lítlum vøtnum og tjóðrar tað við longum stráum fast í bukkabløð og annan vatnvøkstur. Dúnungarnir eru svartir. Stundum sæst hon svimja við teimum uppi á bakinum. Føðin er mest smásíl, marflugur og tílíkt.
Gjør eigur nógv í Íslandi. Í Føroyum er hon sjaldsom at síggja. Og bara hendinga ferðir veit nakar hana hava átt her. Í 1945 átti ein á Toftavatni og fekk 5 ungar, men 3 av teimum hvurvu — helst tiknir av fugli; ikki so undarligt, at hon tá ikki hevði hug at koma aftur.
Úr: Mikkjal á Ryggi: Fuglabókin, Dýralæra II. 1951.
Lómasløgini hava nøkur sermerkir, sum gera, at tey verða roknað sum ein bólkur fyri seg. Høvuðseyðkenni teirra er, at tey hava flatan fótlegg, og at føturnir eru heilt aftarlaga undir gumpinum. Tí er bólkur teirra í bókum kallaður "teir gumpføttu".
Soleiðis eru teir kallaðir, tí teir hava fitjur, tað er húð, sum er millum tærnar og ger fótin góðan at svimja við. Og øllum fitjufuglum dámar væl á blotanum; summir halda seg helst á vøtnum og í áum, men teir flestu liva sína mestu tíð á sjónum. Fjøðurin er tøtt, og teir smyrja hana við feitum, so vatn rínur ikki við hana. — Til er eitt ótal av sløgum, og til at lætta yvirlitið á teimum verða tey her sett sundur í bólkar og ættir.


text:
Vælkomin í Derma
Derma er vælvera í luksusflokki til bæði kvinnur og menn. Vit bjóða tær 85 m2 njótilsi og vælveru frá innast til uttast, og hjúklan, ið veruliga merkist.
Vit bjóða andlitsviðgerðir, kropsviðgerðir, fóta- og handarøkt, hártøku við voks og leggja make up.
Tað er Rannvá Langgaard, ið eigur og rekur fyritøkuna, og er hon útbúgvin kosmetikari við 2 ára skúlagongd og ½ ára starvsvenjing. Umframt hetta, er hon eisini útbúgvin stylistur og make-up artistur.
Í Derma starvast eisini Miriam, Olga og Gunnvá, ið allar eru útlærdar kosmetologar.
Derma umboðar heimskendu og vælumtóktu merkini við høgari góðsku, Dermalogica og Jane Iredale.


text:
Orð og lag: Annfinn Nielsen
Eg standi her so kaldur og stúri
og hyggi í ein fúlan fløkjustap,
í einum skitnum og køldum egningarskúri.
Jú, við línu kempa vit ein harðan kamp.
Sárhentur og blóðið úr fingrum rennur,
har stendur man og pressar allan dag,
ímeðan agnaskræpan í fingrarnar brennur,
og so í handskar, men hvat hjálpir tað.
So kemur man so dundrandi í fatið
og stendur so har sum eitt reyvarhol,
og hevur bert hug at skíta á heila fratið,
men, hetta gongur yvir alt mítt tol.
Ja, gev mær fatur í tann mann,
hann sum upp á húkin fram,
so skal eg so buka hann,
at hann aldri gloyma tað kann.
Tí mangur maður hevur bannað,
tað má ein og hvør ásanna,
yvir henda lorta húk.
Krøk hann í ein skiparabúk!
So nú fari eg at prøva nakað annað
enn hetta lorta lívið her umborð.
Og tonkja uppá, tá tú fert at standa og banna,
tá fert tú nokk at siga hesi orð:
Ja, gev mær fatur í tann mann,
hann sum upp á húkin fram,
so skal eg so buka hann,
at hann aldri gloyma tað kann.


text:
Bygdarráðsfundurin er útsettur.
Bygdarráðsfundurin sum er settur at vera 09. oktobur 2017 kl. 18.30, er útsettur.
Lýst verður nærri, nær næsti bygdaráðsfundur verður.
Sumbiar Kommuna
Rørsluátak í Suðuroy
Ognir til sølu/leigu
Á heimasíðuni ber nú til at lýsa ognir í Sumbiar Kommunu til sølu.
Fundarfrásøgn frá bygdaráðsfundinum 11. septembur 2017
Fundarfrásøgn frá bygdaráðsfundinum 11. septembur er løgd út á heimasíðuni.
Fundarfrásøgnin frá bygdaráðsfundinum her.
Sumbiar Kommuna
Skráin til bygdarráðsfundin 11. septembur 2017.
Hesi mál verða viðgjørd á bygdarráðsfundi, mánadagin tann, 11. septembur 2017. kl. 20.00.
Sumbiar Kommuna
Fundarfrásøgn frá bygdaráðsfundinum 14. august 2017
Fundarfrásøgn frá bygdaráðsfundinum 14. august er løgd út á heimasíðuni.
Fundarfrásøgnin frá bygdaráðsfundinum her.
Sumbiar Kommuna


text:
- Tíðindi, mentan og ítróttur
Ultimatum er einki komið
- Eg kenni onki til nakað ultimatum ella nýtt uppskot frá samgongutinglimum um fiskivinnunýskipanina.
Tað sigur Poul Michelsen, formaður í Framsókn.
Røringur kom í gjárkvøldið í, tá tað ljóðaði, at Javnaðarflokkurin skuldi vera komin við nýggjum uppskoti ella skrivi í gjár.
Men formaðurin í Framsókn sigur seg ikki kenna til nakað uppskot ella ultimatum frá Javnaðarflokkinum.
- Semja fekst ikki hósmorgunin, og tá formenninir í samgonguflokkunum hittust aftur hósdagin, átók løgmaður sær at finna eitt semjugrundarlag - eisini í sínum egna flokki. Síðani koma løgmaður aftur við einum uppskoti um, hvar semjan kundi vera, og í Framsókn sóu vit møguleikar fyri at halda fram, men nakað skriv frá Javnaðarflokkinum hava vit ikki fingið, annað enn uppleggið frá løgmanni um, hvar flokkarnir standa, sigur Poul Michelsen í samrøðu við Útvarpið.
Høgni Hoydal, formaður í Tjóðveldi, sigur seg heldur ikki kenna til nakað nýtt uppskot frá Javnaðarflokkinum ella nakað ultimatum, men sigur at samskiftið hevur verið millum floksformenninar í samgonguni um ymiskar loysnir.
Løgmaður er farin av landinum í morgun.
Sí eisini


text:
Útgivið tann: 20.09.2013
HB og KÍ (Marius Staksberg)
Skrivað hevur: Jógvan Andersen
Nú er føroyska fótbóltskappingin byrjað aftur av álvara, og nógv verður sum vera man røtt um føroyskan fótbólt hesa tíðina. Tvey av fremstu fótbóltsfeløgum okkara eru HB og KÍ, men tað kemur meira enn so fyri, at tey verða nevnd Hå-B og Kå-Í. Hetta er í grundini danskur framburður, tí í føroyskum hava vit vanliga ikki langt å. Hetta er sjálvsagt ein leivd úr teirri tíðini, tá ið mest sum alt, sum varð skrivað í Føroyum, varð skrivað á donskum. Eitt nú høvdu flestu av elstu ítróttafeløgum okkara, eins og feløg flest um ta tíðina, donsk nøvn, sum seinni eru føroyskað. Men hesir báðir stavir, h og k, verða framvegis mangan frambornir hå og kå sum í donskum. Nú átti tíðin eisini at verið komin, at vit føroyska hesar báðar stavir, so vit eitt nú siga Há-B og Ká-Í.


text:
Ingi Samuelsen
18.04.2017 - 13:33
Ítróttur > Ítróttur > Fótbóltur
Fyrrverandi venjarin í West Ham, Tottenham og QPR, 70 ára gamli Harry Rednapp er útnevndur til nýggjan venjara í Birmingham City eftir at italski Gianfranco Zola segði seg úr starvinum eftir 2-0 tapið móti Burton Albions í gjár.
Birmingham liggur nú á 20. plássi í næstbestu deildini, The Championship, og er í vanda fyri niðurflyting. Burton Albions eru uppflytarar og liggja í løtuni eitt pláss oman fyri Birmingham.
Avtalan við Harry Redknapp er, at hann fyribils skal hava ábyrgdina fyri liðnum tað, ið eftir er av hesum kappingarárinum.


text:
Nú er føstan ella langaføstan byrjað, hon sum á gomlum norrønum máli æt langafasta ella sjauviknafasta, tí at hon vardi í sjey vikur. Gamla føroyska navnið langaføsta man vera til at skilja hana frá jólaføstuni, sum var hin styttra, fýra vikur til longdar. Satt at siga hava vit ikki nógvar heimildir um føroyska orðið langaføsta sum navn á føstuni. Í álmanakkanum, sum H.N. Jacobsens Bókahandil gevur út á hvørjum ári, stendur orðið við sama dag sum føstuinngangur, t.e. sunnudagin í føstuinngangi. Annars er tað einasta trygga dømi í orðasavninum á Føroyamálsdeildini úr tingbókini 1659, har sum stendur, at tað, sum rættarmálið var um, hendi "om Marremesse i Langefaste", t.e. "á mariumessu í langaføstu". Tó at hetta er skrivað á donskum, fær eingin ivi verið um, at tað er føroyskt, sum liggur undir, serliga tí, at tað er beinleiðis upptikið eftir tí, sum ein genta í Leirvík vitnar um.
Í tí elstu kristnu kirkjuni var langi fríggjadagur fyrsti føstudagur, og tá varð fastað frá fríggjadegi seinnapart til sunnumorgun, eins leingi og Jesus lá í grøvini, 40 tímar. Seinni, í 4. øld, varð føstan ásett til at vara 40 dagar. Talið 40, ið gongur aftur her, hevur samband við fleiri hendingar í Bíbliuni. Til fólkið í Nineve varð sagt, at um 40 dagar skuldi býurin verða lagdur í oyði. Tey fastaðu tí, fyri at hetta ikki skuldi henda. Móses bragdaði hvørki vátt ella turt í 40 dagar og 40 nætur á Sinai fjalli, áðrenn hann fekk talvurnar við teimum 10 boðunum. Og áðrenn Jesus byrjaði gerning sín, varð hann doyptur av Jóhannesi og av andanum førdur niðan í oyðimørkina at verða freistaður av djevlinum, og tá ið hann hevði fastað 40 dagar og 40 nætur, hungraði hann til endans. Føstugangssunnudagur kann í fyrsta lagi vera 1. februar og í seinasta lagi 7. mars. Føstugangur er fyrsta sunnudag eftir fyrstu tendring eftir kyndilsmessu.
Á føroyskum hevur orðið langaføsta tíðliga fingið aðra merking, sum helst hevur trokað hina burtur. Talað var um at ganga langaføsta í somu merking, sum vit nú tala um at ganga grýla. Longu Svabo, sum aloftast er okkara elsta vitni um føroysk orð, hevur bert hetta at siga um orðið langaføsta: ‘Bussemand, hvormed man skræmmer Børn i Fasten’. Hammershaimb greiðir soleiðis frá í yvirliti sínum yvir føroyskar siðir og leikir í Antiquarisk tidsskrift 1849-51, endurprentað í bókini "Savni" á bls. 190: "Ved fastelavnstider bruger man endnu som en levning fra den katholske tid at udpynte sig som et skræmsel med maske for ansigtet, halen af tang o. lign. Den, der er således udpyntet, kaldes langaføsta; Langefasten går rundt i husene og kvæder med fordrejet mæle: Oman kemur grýla frá gørðum / við fjøruti hølum, / bjølg á baki, skálm í hendi, / kemur at kryvja búkin úr børnunum, ið gráta eftir kjøti í føstu. – Man må da give "grylen" lidt kød i posen, at den ej skal iværksætte truslen". Tað sum Hammershaimb nevnir skálm, hava onnur sum skølm. Báðir formar eru til í norrønum, og merkingin er ‘stórur knívur el. svørð’. Men nú man tað valla eita longur at ganga langaføsta. Tað vanliga er nú at siga at ganga grýla. Nógv eru av gáloysni farin at siga at "ganga grýlu", men tað verður ikki hildið at vera rætt sagt. Ein gongur grýla t.e. "sum grýla", og tað gevur onga meining at lata orðið vera ávirki fyri at ganga. Tað ber ikki til at "ganga eina grýlu" – tað skuldi verið lætt at skilja. Hetta kann so eftir gomlum siði byrja týskvøldið, sum eitur grýlukvøld. Í Mykinesi eitur tað óttarskvøld.
Hvat er so hetta merkiliga orðið grýla, og er tað kent í øðrum málum enn føroyskum. Tí er at svara, at hetta er vestanorð burturav, er ikki, tað vit vita, varðveitt í norðurlandamálum inni á meginlandi, men stakdømi eru funnin í norskum bókmentum úr miðøld. Í seinni tíð er tað bert kent í íslendskum, føroyskum og hetlendskum. Í íslendskum fornsøgum kemur orðið stundum fyri um ræðumynd av einumhvørjum slag, og merkiligt er, at fyrri partur av Sverris søgu gongur undir navninum "Grýla" – í innganginum at søguni stendur, leysliga týtt: "kallaðu menn tí hin fyrra lut bókarinnar Grýlu, at mangir menn søgdu, at tá evnaðist nakar ótti ella ræðsla". Úr Snorra Eddu vita vit, at grýla hevur verið trøllkonuheiti. Eisini eru dømi um, at revur hevur verið kallaður grýla í fornum máli. Frágreiðing um tað stendur í gomlu norsku Homiliubókini, t.e. prædikusavni frá um 1200. Har stendur, leysliga týtt: "lærdir menn ræða oss við helviti, siga teir, sum kona ræðir barn sítt: Tegi tú barn! sigur hon, eg sleppi revinum eftir tær, um tú tegir ikki". At ræða børn tykist hava verið fastur táttur í uppalingini fyrr víða um. Í Íslandi eru herviligar søgur um Grýlu, sum var av ljótastu gívrum. Í einum skjaldri stendur um hana: "Grýla reið fyri oman garð, / hevði halar fimtan, / men á hvørjum hala hundrað bjølgir, / og í hvørjum bjølgi tjúgu børn". Hevði okkara grýla fleiri halar, so vann hin íslendska við bjølgunum. Meðan okkara hjálptist við ein, hevði hin íslendska 100, og 20 børn í hvørjum. Hon hevði mann, sum æt Leppalúði, og tað merkir nakað tað sama sum kloddavætti. Børnini áttu tey tjúgu, sigur søgan, og mundu tey bregða til foreldrini, ið hvussu er eftir nøvnunum at døma. Umframt hesi tjúgu børn siga aðrar søgur, at tey áttu 13 synir, sum vanliga vóru kallaðir jólasveinar. Hetta vóru ongar fittar jólavættrar, sum okkara tíðar handilsmentan plagar at mana fram fyri okkum, men ringastu óvætti, ið gjørdu fólki ónáðir á ymsan hátt, serliga við at nápa burtur av tí góða jólamatinum. Men seinastu árini hevur handilsskapurin eisini snákað og fínka teir, so at teir nú eru farnir at bregða úr ætt og heldur eru farnir at sipast aftur at altjóða jólamanninum, ið skal vera ættaður frá sankta Niklasi sála biskupi á Mýri í Lítlu Ásiu. Sum nevnt var grýlan eisini kend í Hetlandi. Í teirri virðismiklu orðabókini um norrøna málið í Hetlandi eftir dr. Jakobsen stendur um grøli ella grølek, at tað var eitt trøll ella ræða, fyrst og fremst ræða børn við, eitt serligt slag av trøllkonu, og síðan, sum í Føroyum, eitt, ið gongur grýluklætt við gekkaskorti upp fyri eyguni. Klæðini vóru ofta flættað úr hálmi. Hetta varð helst ikki gjørt so nógv í føstuni, men ymsar mishalgidagar um veturin. So var grøli eisini navn á kavamanni ella snjókelling, sum tað æt fyrr.
Men hvør er so upprunin at hesum orðinum grýla, sum vit úti í havinum eru einsamøll um í Norðurlondum. Til at finna skyld orð mega vit suður í týskt: orð sum grauen at ‘ræðast’ og Greuel ‘ræðsla, vaml’. Orðini gru, grue og gruelig, sum vit kenna í donskum, eru ikki upprunalig har, men eru sum so mong onnur komin úr týskum, og tá sjálvandi úr lágtýskum ella norðurtýskum. Grúiligur, serliga kent sum hjáorð grúiliga, er í seinni tíð komið inn í føroyskt úr donskum. Her kann til stuttleika verða nevnt, at William Heinesen hevur við hugfloygdu søgu síni Grylen gjørt orðið kent í donskum og harvið eisini í norskum, tí í norskari týðing eftir Ivar Eskeland eitur søgan Gryla. Nú man handilsskapurin eisini hava lagt okkara grýlu undir seg. Nú síggjast sjáldan uttan keyptir gekkaskortar úr plasti. Teir mátti hvør gera sær sjálvum fyrr, og tað var ein ikki so lítil partur av stuttleikanum. Mangan vóru teir ótespiligir at síggja eins og klæðini øll. Orðið grýla gongur aftur í nýggja orðinum grýluveitsla fyri ‘karneval’. Tað man óivað fyrst vera komið upp millum føroyingar í Keypmannahavn sum so mangt annað nýtt, sum nú er dagligt mál. Nú er vist tann broyting komin, helst uttaneftir við, at grýlugongan byrjar longu mánadagin í føstugangi ella fastalávintsmánadag, sum vit siga nú. Tann dagurin var tann síðsti, ið dansað varð á vetrinum, áðrenn føstan kom. Orðið fastalávint er komið úr donskum, hagar tað er komið úr lágtýskum fastelavent ‘føstuaftan’ – aftan í merkingini ‘dagurin fyri eina høgtíð’, sum t.d. jólaaftan. Orðið føstulávint, sum nú er vanligt, ið hvussu er í skrift, er úrslit av seinni tíðar roynd at geva orðinum eitt føroyskari snið.
Føstan byrjaði av álvara øskudagin, tað er mikudagin. Tað æt eisini øskuóðinsdagr á gomlum máli og eitur so í skandinavisku málunum. Øskudagur er týðing av latínskum dies cineris – cinis merkir øsku á latíni. Navnið kemur av gomlum katólskum siði at stroya sær øsku í hárið, sum er gamalt tekin um iðran og bót. Føstan var jú ein døpur og álvarsom tíð, sum setti sín dám bæði á atburð og matarhald. T.d. var ikki loyvt at eta kjøt í føstuni, sum m.a. skilst av grýluørindi okkara. Úr Norðuroyggjum vita vit, at tey fingu sær fjørumat øskudag, og tað skuldi verið lagamanni, tí hesa tíðina er vanliga harður streymur ella mysing og tí høg fjøra.
Anfinnur Johansen


text:
FURUNO | PG-33
Ein snøgg og serlig loysn, ið passar væl til tín bát
FURUNO GP-33 er tann perfekta loysnin til teir flestu bárarnar. Eindin gevur tær neyv og álítandi positión, takkað verið ein sera følandi 12-kanals GPS móttakara við innbygdum WAAS tøkni. GP-33’arin er vatntættur og hevur ein skíggja í hágóðsku, ið er bygdur til rættað flotaumhvørvi.
• 4.3″ “Sunlight Viewable” lit LCD (Ljósstyrki: 700 cd)
• Betrað data lesing við stórum stavum og í hágóðsku
• Goymir upp til 10.000 knappstøðir/waypoints, 100 túrar og 3.000 sporpunktir
• 7 standard skíggja vísingar viðtaldar, tvær eftir egnum ynski
• Stuðlar undir NMEA0183 og CAN bus brúkaraflatu
• Kann setast til t.d. MOB funku via 10P konnektor SBAS neyvleikastýring fyri betri knappstøðu vísing.
GP-33 inniheldur FURUNO’s CAN bus brúkarastýring (NMEA 2000) fyri at føða neyva knappstøðu data til radaran, kort plottaran, sjálvstýraran, ekkolodd ella aðrar navigatións skipanir. Eindin verður løgd inn við einum løttum ‘plug-and-play’ skipan til CAN BUS netverkið. NMEA 0183 eindir kunnu eisini setast til GP-33.
Hetta sjónband vísir, hvussu GP-33 arbeiðir.
Klippið er á enskum máli, men vísir neygt, hvussu GP-33 riggar. Innslagið er 6 min.


text:
Stjórnarskipanin latin løgtinginum
Dan Klein --- 13.09.2017 - 07:18
STJÓRNARSKIPAN: Tá ið uppskotið hevur verið til fyrstu viðgerð í løgtinginum, fer tað eftir ætlan í eina grein 25 nevnd, har umboð fyri allar flokkar verða umboðað.
Løgmaður hevur nú latið løgtinginum uppskotið um Stjórnarskipan Føroya.
Seinastu vikurnar hevur Aksel V. Johannesen gjøgnumgingið allar viðmerkingar, ið vórðu latnar Løgmansskrivstovuni í farna mánaði.
"Vit politikarar fáa ofta skotið í skógvarnar, at stjórnarskipanin einans er eitt mál fyri politikarar og embætisfólk. Mongu viðmerkingar, har nógv tann størsti parturin er vanligir borgarar, ber boð um, at áhugin fyri stjórnarskipanini eru stórur millum føroyingar," heldur Aksel V. Johannesen, løgmaður.
Uppskotið til Stjórnarskipan Føroya varð lagt til almenna hoyring ólavsøkudag 2017 við ummælisfrest til 25. august 2017. Inn komu í alt 124 ummæli. 16 av hesum vóru frá samkomum og áhugafelagsskapum. Fimm frá lands- og statsmyndugleikum. Restin, 103, vóru frá einstaklingum.
Tá ið uppskotið hevur verið til fyrstu viðgerð í løgtinginum, fer tað eftir ætlan í eina grein 25 nevnd, har umboð fyri allar flokkar verða umboðað.


text:
„Kommunupolitikkur“ er ein bók, ið átti at verið pliktpensum hjá øllum, ið varða av føroysku kommununum. Bókin er eitt spennandi og hart tiltrongt savn av nýggjum vinklum til tann nýggja kommunala veruleikan, har føroysku kommunurnar leggja saman og fáa fleiri umsitingarlig økir at røkja.
Her er ein rúgva av greinum, ið eg havi skrivað seinasta áratíggið. Flestu greinarnar eru longri kronikkir ella viðmerkingar, men eisini eru nøkur ummæli og røður at finna. Greinarnar eru ikki altíð orðarætt sum prentaðu útgávurnar. Ynskir tú at citera, verður um gjørligt víst til prentaðu útgávuna fyri at finna røttu kelduávísingina. Longri brot mugu ikki endurgevast ella útgevast uttan loyvi. Tó kunnu greinarnar verða kopieraðar til egna nýtslu ella til undirvísing.
Monday, June 1, 2009
Bók við nýggjum vinklum til nýggja kommunala veruleikan
„Kommunupolitikkur“ er ein bók, ið átti at verið pliktpensum hjá øllum, ið varða av føroysku kommununum. Bókin er eitt spennandi og hart tiltrongt savn av nýggjum vinklum til tann nýggja kommunala veruleikan, har føroysku kommunurnar leggja saman og fáa fleiri umsitingarlig økir at røkja.
No comments:
Pedagogikkur, løn og status
Prentað sum kronikk í Sosialinum 29. dec. 2017 ”Somu løn fyri somu útbúgving” er eitt slagorð, ið javnan hoyrist í hesum tíðum, tá fakb...
-
Prentað sum kronikk í Dimmalætting 4. august 2017 Í løtuni hava nógvir føroyingar summarfrí. Dagligu pliktirnar eru lagdar til síðis na...
-
Føroyar hava hesi seinastu árini upplivað ein stóran vøkstur innan ferðavinnu, og líkt er til, at hesin vøkstur fer at halda fram. Politika...
-
Í 2008 snúði løgtingsvalstríðið seg m.a. um betri umstøður til miðnámsskúlar. Hóast summi vóru ónøgd, vóru tey flestu tó fegin, tá hetta kj...


text:
INSEST og KYNSLIGUR ÁGANGUR
Kynsligur ágangur er:
Tá ið ein sum barn/ungur hevur verið fyri kynsligum ágangi frá persóni, sum gjøgnum
hendingina sjálv/ur verður kynsliga nøktaður, sum t.d. við:
- at tvinga ein til at taka lut ella at eygleiða í eini gerð, sum hevur kynsligt eyðkenni, sum t.d. pornofilmar.
- at tvinga ein til at nema við kynslimirnar á kroppinum. at standa og lúra til tess at síggja kynslimirnar á kroppinum á einum persóni ella við at umtala teir fyri øðrum.
- kynsligari samveru.
Insest- blóðskemd er:
- kynsligt samband millum (ov) nær skyld ella nær svágd ( Sprotin.fo ) eisini galdandi fyri stjúkforeldur og systkin
Pædofili er:
- tá kynsligur ágangurin er framdur á børn og ung, av einum uttanfyri familjuna
Neyðtøka og kynslig happing/ sexchikane:
- er kynsligur ágangur á vaksin
HVAR FER KYNSLIGUR ÁGANGUR FRAM
- í familjum, sum hava ilt við at halda saman.
- í samveruni millum børn og onkran vaksnan persón, sum børn annars hava álit á, t.d. foreldur, systkin, ommur og abbar o.s.fr.
- í øllum samfelagstættum.
- í øllum umhvørvum.
AVLEIÐINGAR AV KYNSLIGUM ÁGANGI
- minnivirðiskensla, skomm, skuldarkensla, ótti.
- álitið á umheiminum verður brotið niður.
- afturhildin vreiði, beiskleiki, hatur.
- trupulleikar í samlívinum.
- vantandi persónlig mørk.
- sosialir trupulleikar.
Fært tú ikki hjálp, so kunnu avleiðingarnar verða lívslangar!


text:
Útlánið
Alment útlán
Móttøkan letur upp kl. 10:00, tó er bókasavnið opið frá kl. 08:30
Í útláninum eru bøkur og annað tilfar, sum lánarar kunnu læna við sær heim. Har er eisini atgongd til talgilt tilfar, sum vísindabókmentir, bløð, tíðarrit og handbøkur.
Lánari, sum tørvar hjálp at leita eftir ávísum lesi- ella kunningartilfari ella sum kundi hugsað sær at fingið yvirlit yvir, hvat er skrivað um ávíst evni, kann venda sær til bókavørðin, sum er á vakt.
Umframt lán úr útláninum ber til at síggja og arbeiða við tilfari, sum er á Føroyadeild ella á Handritadeildini. Um tilfarið tolir tað, kann loyvi gevast at taka avrit av tilfari, sum ikki er til láns.
Alt lesi- og handritatilfar á Landsbókasavninum er skrásett í bókasavnsskipanini.
Í útláninum er eisini lesistova við handbókum og tíðarritum, sum kunnu brúkast á staðnum.
Fleiri arbeiðspláss eru, har til ber at sita og lesa ella skriva. Tráðleyst net er í útláninum.
Landsbókasavnið heldur saman við øðrum útbúgvingar- og granskingarstovnum ein hóp av bókasavnstilfari á netinum, vísindaligir leitigrunnar og tíðarrit, nevnt E-feingi, sum serliga er ætlað lesandi á hægri lærustovnum og granskarum.
Eisini heldur Landsbókasavnið saman við nøkrum skúlum fleiri handbøkur og tíðarrit á netinum, nevnt EBI.